“Luʋɔ” Kple “Gbɔgbɔ”—Nukae Nya Siawo Fia Ŋutɔŋutɔ? | Biblia ƒe Nufiafia\nNE ÈSE nya siwo nye “luʋɔ” kple “gbɔgbɔ” la, nuka dzie wò susu yina? Ame geɖe xɔe se be nya siawo fia nane si le mía me si womekpɔna o, eye womekuna hã o. Wosusuna be ne ame ku la, eƒe akpa makpɔmakpɔ sia dona le ŋutilãa me heyia edzi nɔa agbe. Esi wònye dzixɔse sia kaka ɖe teƒe geɖe ta la, ewɔa nuku na ame geɖe ne wova srɔ̃e be Biblia mefia nu nenema kura o. Ekema nukae nye luʋɔ, eye nukae Mawu ƒe Nya la fia tso gbɔgbɔ ŋu?\nNUSI “LUƲƆ” SI WOZÃ LE BIBLIA ME LA NYE\nDe ŋugble tso luʋɔ ŋu gbã. Ðewohĩ àɖo ŋku edzi be Hebri kple Hela gbewo mee woŋlɔ Biblia ƒe akpa gãtɔ ɖo gbã. Esi Biblia-ŋlɔlawo nɔ nu ŋlɔm tso luʋɔ ŋu la, wozã Hebrigbe me nya ne′phesh alo Helagbe me nya psy·khe′. Nya eve siawo dze le Ŋɔŋlɔawo me wu zi 800 sɔŋ, eye Biblia gɔmeɖeɖe si nye New World Translation (Traduction du monde nouveau) ɖe wo katã gɔme be “luʋɔ.” Ne èlé ŋku ɖe alesi wozã nya “luʋɔ” alo “luʋɔwo” le Biblia me ŋu la, àkpɔe dze sii nyuie be nusi koŋ nya sia fiae nye (1) amewo, (2) lãwo, alo (3) agbe si ame alo lã aɖe le. Na míadzro mawunyakpukpui aɖewo siwo ɖe gɔmesese vovovo etɔ̃ siawo fia me akpɔ.\nAmewo. “Le Noa ƒe ŋkekeawo me . . . woɖe ame ʋɛ, siwo le luʋɔ enyi la [tso] tsi me.” (Petro I, 3:20) Eme kɔ nyuie le afisia be nya “luʋɔ” fia amewo—Noa, srɔ̃a, viaŋutsu etɔ̃awo, kple wo srɔ̃wo. Biblia gblɔ hã be: “Ame gbãtɔ, Adam la, zu luʋɔ gbagbe.” (Korintotɔwo I, 15:45) Nya “luʋɔ” si wozã le afisia la tsi tre ɖi na ame aɖe koŋ—si nye Adam. Biblia me kpɔɖeŋu bubu aɖewo siwo me wozã “luʋɔ” alo “luʋɔwo” le tsɔ fia ame ɖeka alo amewo la dze le Psalmo 119:28; Konyifahawo 3:25; kple Dɔwɔwɔwo 27:37.\nLãwo. Míexlẽ le Biblia ƒe nuŋlɔɖi si ku ɖe nuwo wɔwɔ ŋu me be: “Tete Mawu gblɔ bena: Nu [luʋɔ, NW] gbagbewo neƒu tsi le tsia me, eye xe dzodzoewo nedzo le ya me le dziƒolilia ƒe ŋku me. Eye Mawu gblɔ bena: Nu [luʋɔ, NW] gbagbewo nedo tso anyigba me hamehame, aƒemelãwo kple nu tatawo kple gbemelãwo hamehame!” (Mose I, 1:20, 24) Le mawunyakpukpui sia me la, woyɔ tɔmelãwo, aƒemelãwo, kple gbemelãwo siaa be ‘luʋɔ.’ Biblia gɔmeɖeɖe geɖe zã nya “luʋɔ” hã na dziƒoxewo kple lã bubuwo le Mose I, 9:10; Mose III, 11:46; kple Mose IV, 31:28.\nAme ƒe agbe. Ɣeaɖewoɣi la, nya “luʋɔ” fiana agbe si ame le. Yesu bia be: “Viɖe ka wòanye na ame, ne xexeme blibo la katã zu etɔ, ke wòabu eƒe luʋɔ mahã?” (Mateo 16:26) Nukae amea abu? Eƒe agbee. Bu nya si apostolo Paulo gblɔ na nɔvia Kristotɔwo ŋu kpɔ: “Mana woagblẽ nye ŋutɔ le miaƒe luʋɔwo ta.” (Korintotɔwo II, 12:15) Paulo lɔ̃ faa be yeatsɔ ye ɖokui aɖo anyi ɖe nɔviawo ƒe agbe ta. Le Biblia ƒe teƒe siawo la, eme kɔ be nya “luʋɔ” la fia agbe si amea le. Àkpɔ gɔmesese sia si le nya “luʋɔ” ŋu la ƒe kpɔɖeŋu bubuwo le Fiawo I, 17:17-23; Psalmo 26:9; Dɔwɔwɔwo 20:10; kple Romatɔwo 16:4.\nNe èsrɔ̃ Mawu ƒe Nya la yi ŋgɔe la, àva kpɔe be womezã nya “luʋɔ” le Biblia ƒe teƒe aɖeke tsɔ fia nu “makumaku” alo “mavɔmavɔ” kpɔ o. Ðe Ŋɔŋlɔawo gblɔ boŋ be luʋɔ la ate ŋu aku, si fia be ekuna. (Xezekiel 18:4, 20) Le esia ta Biblia yɔa amesi ku la kpuie ko be ‘luʋɔ kuku.’—Mose III, 21:11.\nNUSI “GBƆGBƆ” LA NYE\nNa míadzro nusi “gbɔgbɔ” si wozã le Biblia me la nye me azɔ. Ame aɖewo susuna be “luʋɔ” koe wogayɔna be “gbɔgbɔ.” Gake menye nenemae nyaa le o. Biblia na eme kɔ nyuie be “gbɔgbɔ” kple “luʋɔ” fia nu vovovo eve. Vovototo kae le wo dome?\nBiblia-ŋlɔlawo zã Hebrigbe me nya ru′ach alo Helagbe me nya pneu′ma esime wonɔ nu ŋlɔm tso “gbɔgbɔ” ŋu. Ŋɔŋlɔawo ŋutɔ ɖe gɔmesese si le nya mawo ŋu me. Le kpɔɖeŋu me, Psalmo 104:29 gblɔ be: “Ne [wò Yehowa] èɖe woƒe gbɔgbɔ [ru′ach] ɖa la, wokuna, eye wogbugbɔna yia woƒe ke me.” Eye Yakobo 2:26 gblɔ be “ŋutilã gbɔgbɔ [pneu′ma] manɔmee nye nu kuku.” Eyata le kpukpui siawo me la, “gbɔgbɔ” la fia nusi naa ŋutilã nɔa agbe. Ne gbɔgbɔ mele ŋutilã la me o la, ke eku. Eyata menye nya “gbɔgbɔ” koe wozã tsɔ ɖe nya ru′ach gɔmee le Biblia me o, wozã nya “ŋusẽ,” alo agbegbɔgbɔ hã. Le kpɔɖeŋu me, Mawu gblɔ le Noa ƒe ŋkekea me Tsiɖɔɖɔa ŋu be: “Mana tsi naɖe anyigba la, bena ŋutilã, siwo katã le dziƒoa te, esiwo me agbegbɔgbɔ [ru′ach] le la, natsrɔ̃.” (Mose I, 6:17; 7:15, 22) Eyata “gbɔgbɔ” fia ŋusẽ makpɔmakpɔ aɖe (agbeŋusẽ) si le nu gbagbewo katã me.\nMenye nu ɖekae luʋɔ kple gbɔgbɔ la nye o. Ŋutilã hiã gbɔgbɔ abe alesi radio hiã elektrikŋusẽ ene—ale be wòawɔ dɔ. Be míagawɔ kpɔɖeŋua yi ŋgɔe la, bu radio sue si woate ŋu atsɔ ɖe asi ŋu kpɔ. Ne ède kpe radioa me eye nèʋui la, ɖeko wòle abe elektrikŋusẽ si le kpeawo me na radioa gbɔ agbe ene. Gake ne kpe mele radioa me o la, míagblɔ be radioa ku. Aleae míagblɔ le radio ƒomevi bubu ɖesiaɖe si woɖe eƒe elektrikŋusẽ ɖa la ŋu. Nenema kee gbɔgbɔ nye ŋusẽ si naa míaƒe ŋutilã nɔa agbe. Eye abe elektrikŋusẽ ene la, seselelãme mele gbɔgbɔa si o, eye mate ŋu abu tame hã o. Ŋusẽ aɖe ko wònye. Gake ne gbɔgbɔ, alo agbeŋusẽ, ma meli o la, míaƒe ŋutilãwo ‘kuna, eye wogbugbɔna yia woƒe ke me,’ abe alesi hakpala la gblɔe ene.\nNyagblɔla 12:7 gblɔ tso amegbetɔ ƒe ku ŋu be: “[Eƒe ŋutilã ƒe] kewɔ nagatrɔ yi anyigba, si wònye tsã la gbɔ, eye gbɔgbɔ la nagbugbɔ ayi Mawu, amesi tsɔe na la gbɔ.” Ne gbɔgbɔ, alo agbeŋusẽ la, megale ŋutilãa me o la, ŋutilã la kuna hegbugbɔna yia afisi wòtso—anyigba. Agbeŋusẽ la hã gbugbɔna yia afisi wòtso—Mawu gbɔ. (Hiob 34:14, 15; Psalmo 36:10) Esia mefia be agbeŋusẽa zɔa mɔ yia dziƒo ŋutɔŋutɔ o. Nusi wòfia boŋ enye be Yehowa Mawu koe ate ŋu ana amesi ku la nagava nɔ agbe le etsɔme. Ne míagblɔe la, eƒe agbea va le Mawu ƒe asi me. Mawu ƒe ŋusẽ koe ana gbɔgbɔ, alo agbeŋusẽ, nagaɖo ame me ake ale be wòaganɔ agbe.\nAleke gbegbee wòdoa dzidzɔ na mí enye si be míanyae be nusia tututue Mawu awɔ na amesiwo katã le ɖiɖim ɖe eme le ‘ŋkuɖodziyɔdowo’ me! (Yohanes 5:28, 29) Ne tsitretsitsi ƒe ɣeyiɣia de la, Yehowa awɔ ŋutilã yeye na amesi le alɔ̃ dɔm le ku me la, eye wòagatsɔ gbɔgbɔ, alo agbeŋusẽ ade eme be wòaganɔ agbe ake. Dzidzɔŋkeke gã aɖe ŋutɔe ema anye!\nNe èdi be yeagasrɔ̃ nu geɖe wu tso nya “luʋɔ” kple “gbɔgbɔ” siwo Biblia zã ŋu la, nyatakaka nyui aɖewo le agbalẽ gbadza si nye Nukae Dzɔna Ðe Mía Dzi ne Míeku? kple agbalẽ si nye Reasoning From the Scriptures, axa 375-84 (Comment raisonner à partir des Écritures, axa 27-32 kple axa 136-140) me. Yehowa Ðasefowoe ta agbalẽ eveawo siaa.\nƉoe Ɖe Amewo Ɖoe Ɖe Amewo “Luʋɔ” Kple “Gbɔgbɔ”—Nukae Nya Siawo Fia Ŋutɔŋutɔ?


1 Mose 29:20\nAle Yakob subɔ ƒe adre ɖe Raxel ta, eye wòle nɛ abe ŋkekea ɖewo ko ene, le alesi gbegbe wòlɔ̃ne la ta.\n Eye wolala ŋkeke adre, si Samuel ɖo; ke Samuel meva Gilgal o. Tete dukɔ la kaka le eŋu. Eye Saul gblɔ bena: Mihe numevɔsa kple akpedavɔsa vɛ! Eye wosa numevɔ. Esi wosa numevɔ vɔ la, tete Samuel do, eye Saul yi ɖakpee, be yeado gbe nɛ. Ke Samuel gblɔ bena: Nuka nèwɔ? Saul ɖo ŋu bena: Esi mekpɔ be, dukɔ la kaka le ŋunye, wò hã mèva le ɣeyiɣi la dzi o, eye Filistitɔwo va kpe ta ɖe Mixmas la, tete mebu be, Filistitɔwo le gbɔnye va ge le Gilgal, evɔ nyemekpɔ ƒo koko na Yehowa haɖe o; eyata mezi ɖokuinye dzi hesa numevɔ. Samuel gblɔ na Saul bena: Ewo bometsinu! Ɖe wònye ɖe nèlé Yehowa, wò Mawu ƒe se, si wòde na wò me ɖe asi la, anye ne Yehowa ana wò fiaɖuɖu nali ke ɖe Israel tegbee. Ke azɔ wò fiaɖuɖu mali ke o. Yehowa ɖi ŋutsu bubu, si dze eŋu, na eɖokui, eye Yehowa tsɔe ɖo fia ɖe eƒe dukɔ nu; elabena melé se, si Yehowa de na wò la me ɖe asi o.\n Eye wògblɔ bena: Ŋutsuvi eve le amea ɖe si; eye wo dome ɖevitɔ gblɔ na fofoa bena: Fofo, tsa nuawo ƒe akpa, si nye tɔnye la nam. Eye wòmã nuawo me na wo. Eye mede ŋkeke geɖea ɖeke o, ŋutsuvi ɖevitɔ la ƒo eƒe nuwo katã nu ƒu, eye woʋu heyi anyigba didia ɖe dzi, eye afima wògblẽ eƒe nuwo le kple agbe baɖabaɖa nɔnɔ. Ke esi wògblẽ wo katã vɔ la, dɔwuame sesẽa ɖe va anyigba ma katã dzi, eye hiã de asi etutu me. Eye wòyi ɖatsɔ eɖokui lé ɖe anyigba ma ƒe dumetɔa ɖe ŋu, eye wòdɔe ɖe eƒe abɔ me, be wòanyi hawo. Eye wòdi be, yeatsɔ akanyi, si hawo ɖuna la, ade yeƒe dɔ me, ke amea ɖeke menae a: Ke, esi wòyi eɖokui me la, egblɔ bena: Fofonye ƒe agbatedɔwɔla nenie kpɔ abolo sɔ gbɔ, ke nye la mele tsɔtsrɔ̃m le dɔwuame ta. Matsi tre, eye mayi fofonye gbɔ, eye magblɔ nɛ bena: Fofo, mewɔ nuvɔ̃ ɖe dziƒo ŋu kple ŋutiwò. Nyemegadze be, nayɔm be viwò o; wɔm abe wò dɔlawo dometɔ ɖeka ene. Eye wòtsi tre va fofoa gbɔ. Ke esi wòle mɔ dzi ʋĩ gbɔna la, fofoa kpɔe, eye eƒe dɔme trɔ ɖe eŋu, eye wòƒu du ɖadze eƒe kɔ dzi, eye wòɖuɖɔ nu nɛ. Ke ɖevi la gblɔ ne bena: Fofo, mewɔ nuvɔ̃ ɖe dziƒo ŋu kple ŋutiwò, eye nyemegadze be, nayɔm be viwò o. Ke fofoa gblɔ na eƒe dɔlawo bena: Miyi ɖatsɔ awu nyuitɔ vɛ, be miado nɛ, eye miɖe asigɛ asi nɛ, kple atokotawo ɖe eƒe afɔwo; eye milé nyivi dami la ve, miwui, eye mina míaɖu nu, eye míakpɔ dzidzɔ; elabena vinyeŋutsuvi sia ku, eye wògagbɔ agbe; ebu, eye wogakpɔe. Eye wode asi dzidzɔkpɔkpɔ me.\n Elabena woxɔ mí ɖe mɔkpɔkpɔ ŋu; ke mɔkpɔkpɔ, si kpɔa nu kple ŋku la, menye mɔkpɔkpɔ wònye o; elabena nusi ame kpɔna kple ŋku la, nukaŋuti wògale mo kpɔm nɛ mahã? Ke ne míele mɔ kpɔm na nusi míekpɔna kple ŋku o la, míele elalam le dzidodo me. Ke nenema ke Gbɔgbɔ la hã dea míaƒe gbɔdzɔgbɔdzɔ dzi; elabena alesi ke míado gbe ɖa wòadze la, mienyae o, gake Gbɔgbɔ la ŋutɔ tsɔa ŋeŋe, siwo manya gblɔ o la, xɔa mía nya ɖe akɔ. Ke amesi dzroa dziwo me kpena la, enya nusi nye Gbɔgbɔ la ƒe didi, elabena exɔa nya ɖe ame kɔkɔewo nu, alesi dzea Mawu ŋu. Ke mienyae bena, amesiwo lɔ̃a Mawu la, nuawo katã tim hea nyuie vɛ na wo, amesiwo woyɔ le tameɖoɖoɖi la nu. Elabena amesiwo wonya ɖi la, eɖo wo ɖi hã, bene woanye Via ƒe nɔnɔme tɔgbe, bene wòanye ŋgɔgbevi le nɔvi geɖewo dome. Ke amesiwo wòɖo ɖi la, woawo ke hã wòyɔ; ke amesiwo wòyɔ la, woawo ke hã wòtso afia na; ke amesiwo wòtso afia na la, woawo ke hã ŋuti wòkɔ.\n2 Tesalonikatɔwo 1:4-5\n ale bena mia ŋutɔwo míeƒoa adegbe le mia ta le Mawu ƒe hameawo me le miaƒe dzidodo kple miaƒe xɔse, si le mia si le miaƒe yometitiwo kple xaxa, siwo miekpɔna me la ŋuti; nusiwo nye Mawu ƒe ʋɔnudɔdrɔ̃ dzɔdzɔe la ƒe dzesi bena, wobu mi be, miedze Mawu ƒe fiaɖuƒe, si ŋuti míekpe fu ɖo la,\n Le xɔse me amesiawo katã woku, eye woƒe asi mesu ŋugbedodo la dzi o, ke wokpɔe, eye wodo ɖoaƒe nɛ le adzɔge, eye woʋu me be, yewonye amedzrowo kple nunɔlawo le anyigba la dzi. Ke amesiwo gblɔ esia la, ɖee fia be, yewole ɖenyigbaa ɖe dim vevie. Eye vavã, nenye anyigba, si dzi wodo tso wowɔnɛ la, anye ne wokpɔ vovo gbugbɔ yi. Ke azɔ la denyigba, si nyo wu la, le wo dzrom, esia nye dziƒo tɔ. Eyata ŋu mekpe Mawu le wo ŋuti be, wòyɔe be woƒe Mawu o; elabena edzra du ɖo na wo.\n1 Mose 29:20-28\n Ale Yakob subɔ ƒe adre ɖe Raxel ta, eye wòle nɛ abe ŋkekea ɖewo ko ene, le alesi gbegbe wòlɔ̃ne la ta. Emegbe la Yakob gblɔ na Laban bena: Tsɔ srɔ̃nye nam azɔ, elabena nye ŋkekewo ɖe, bena maɖee! Tete Laban kpe dua me ŋutsuwo katã, eye wòɖo kplɔ̃ na wo. Ke esi zã ɖo la, ekplɔ vianyɔnu Lea yi nɛ, eye wòdɔ kplii. Eye Laban tsɔ eƒe kosi Silpa na via Lea, bena woasubɔe. Ke esi ŋu ke la, ekpɔ be, Lea ye. Eye wògblɔ na Laban bena: Nuka enye si nèwɔ ɖe ŋunye? Alo menye Raxel ta mesubɔ wò ɖo oa? Nukaŋuti nèblema? Laban ɖo ŋu ne bena: Menye míaƒe kɔ be, woatre ɖevitɔ ɖeɖe na xoxoetɔ o. Ne ewu kwasiɖa sia nu la, ekema matsɔ eya hã na wò ɖe ɖɔ, si nagawɔ nam le ƒe adre bubu me la nu. Yakob wɔ nenema, eye wowu kwasiɖa la nu; emegbe wotsɔ via Raxel hã nɛ wòɖe.\n Dawid xa ƒe blaetɔ̃, esime wòzu fia, eye woɖu dzi ƒe blane. Eɖu fia ɖe Yuda dzi le Xebron ƒe adre kple dzinu ade, eye wòɖu fia ɖe Israel blibo la kple Yuda dzi le Yerusalem ƒe blaetɔ̃ va etɔ̃.\nMíeda akpe na wò, Mawu, míeda akpe na wò, wò ŋkɔ mo kpuiƒe, eye wole wò nukunuwo xlẽm fia.\n amesi me miekpɔe mɔnu hã le le xɔse me heyina ɖe amenuveve sia gbɔ, si me míetsia tre ɖo la, eye mieƒoa adegbe le Mawu ƒe ŋutikɔkɔe ƒe mɔkpɔkpɔ la ŋuti. Ke menye esia ɖeɖekoe o, hafi míeƒoa adegbe le xaxawo me hã, esi mienyae bena, xaxa dzia dzidodo; ke dzidodo dzia kelili, ke kelili dzia mɔkpɔkpɔ;\n Eye esime wòɖe nutrenu atɔ̃lia ɖa la, mekpɔ amesiwo wowu le Mawu ƒe nya kple ɖaseɖiɖi, si wolé ɖe asi ŋuti la, ƒe luʋɔwo le vɔsamlekpui la te; eye wodo ɣli kple gbe gã le gbɔgblɔm bena: Aƒetɔ kɔkɔetɔ kple nyateƒetɔ, ŋkeke nenie nye si mèdrɔ̃ ʋɔnu, eye mèbia hlɔ̃ ɖe míaƒe ʋu ta le amesiwo le anyigba dzi la si o mahã? Eye wona lawu ʋlaya ɣi wo dome amesiame, eye wogblɔ na wo bena, woadzudzɔ ɣeyiɣi kpuia ɖe, yiɖase esime woƒe hadɔlawo kple wo nuvi, siwo wole wuwu ge abe woawo ke ene la, hã ƒe xexlẽme nu nade.


Mateo 20 | Biblia Le Internet Dzi | Xexe Yeye Gɔmeɖeɖe (1984)\n20 “Elabena dziƒofiaɖuƒe la le abe ame aɖe si nye aƒetɔ aɖe, si do go ŋdikanya, be yeadi apatɔwo ne woawɔ dɔ le yeƒe waingble me la ene. 2 Esi woa kple dɔwɔlaawo lɔ̃ ɖe denario ɖeka ƒe asi dzi hena ŋkeke ɖeka la, eɖo wo ɖe eƒe waingble la me. 3 Esi wògado go le gaƒoƒo etɔ̃lia* dzi la, ekpɔ ame bubuwo nɔ tsitre ɖe asi me, siwo menɔ dɔ aɖeke wɔm o; 4 eye wògblɔ na wo be, ‘Miawo hã miyi waingble la me, eye mana nu si dze la mi.’ 5 Eya ta woyi. Egado go le gaƒoƒo adelia* kple asiekelia* lɔƒo me, eye wòwɔ nenema ke. 6 Mlɔeba le gaƒoƒo wuiɖekɛlia* lɔƒo me la, edo go, eye wòkpɔ ame bubuwo nɔ tsitre ɖi, eye wògblɔ na wo be, ‘Nu ka tae miele tsitre ɖe afi sia ŋkeke bliboa katã dɔ aɖeke mawɔmawɔe?’ 7 Wogblɔ nɛ be, ‘Elabena ame aɖeke mebɔ apa mí o.’ Egblɔ na wo be, ‘Miawo hã miyi waingble la me.’ 8 “Esi fiẽsi ɖo la, waingbletɔ la gblɔ na eƒe nuwo dzi kpɔla be, ‘Yɔ dɔwɔlawo nàxe fe na wo, eye nàdze egɔme tso ame mlɔetɔwo dzi va se ɖe gbãtɔwo dzi.’ 9 Esi gaƒoƒo wuiɖekɛlia tɔwo va la, wo dometɔ ɖe sia ɖe xɔ denario ɖeka. 10 Eya ta esi gbãtɔwo va la, wosusu be yewoaxɔ wòasɔ gbɔ wu; gake woxe fe na woawo hã ɖe denario ɖeka ƒe asi dzi. 11 Esi woxɔe la, wote liʋiliʋilili le aƒetɔ la ŋu 12 gblɔ be: ‘Ame mlɔetɔ siawo wɔ dɔ gaƒoƒo ɖeka ko; gake èna wosɔ kple mí ame siwo kpe fu wɔ dɔ sesĩe ŋkeke bliboa katã le ŋdɔgbe!’ 13 Gake eɖo eŋu gblɔ na wo dometɔ ɖeka be: ‘Xɔ̃, nyemeda vo aɖeke ɖe ŋuwò o ɖe. Denario ɖeka ƒe asi dzie mía kpli wò míelɔ̃ ɖo, alo menye nenemae oa? 14 Xɔ tɔwò nàdzo. Melɔ̃ be mana ame mlɔetɔ sia abe ale si mena wòe ene. 15 Ðe nyemekpɔ mɔ azã nye ŋutɔ nye nuwo abe ale si melɔ̃ ene oa? Alo ɖe nye dɔmenyonyo na ŋku vɔ̃ɖi va le asiwòa?’ 16 Aleae mlɔetɔwo azu gbãtɔwo, eye gbãtɔwo azu mlɔetɔwo.” 17 Ke esi wòsusɔ vie Yesu nadze mɔ ayi Yerusalem la, eyɔ nusrɔ̃la wuieveawo ɖe kpɔe, eye wògblɔ na wo le mɔa dzi be: 18 “Kpɔ ɖa! Míeyina Yerusalem, eye woade Amegbetɔvi la asi na nunɔlawo ƒe tatɔwo kple agbalẽfialawo, eye woatso kufia nɛ, 19 eye woadee asi na dukɔwo me tɔwo ne woaɖu fewu le eŋu, eye woaƒoe kple atam, eye woahee ɖe ati ŋu, eye woafɔe ɖe tsitre le ŋkeke etɔ̃agbe.” 20 Eye Zebedeo viŋutsuwo dada kple via eveawo va egbɔ, eye nyɔnua bɔbɔ nɛ nɔ nane biam tso egbɔ. 21 Egblɔ na nyɔnua be: “Nu ka dim nèle?” Eɖo eŋu nɛ be: “Ðe gbe be vinyeŋutsu eve siawo dometɔ ɖeka nabɔbɔ anɔ anyi ɖe wò ɖusi me, eye ɖeka ɖe wò mia me, le wò fiaɖuƒe la me.” 22 Yesu ɖo eŋu gblɔ be: “Mienya nu si biam miele o. Ðe miate ŋu ano kplu si no ge mala kpuie laa?” Wogblɔ nɛ be: “Míate ŋui.” 23 Egblɔ na wo be: “Miano nye kplu la baa, ke hã, anyinɔnɔ ɖe nye ɖusi alo mia me ya la, menye tɔnye, be mana o, ke boŋ ame siwo Fofonye dzrae ɖo ɖi na la tɔe.” 24 Esi ame ewo susɔeawo se nya sia la, wodo dziku ɖe nɔvi eveawo ŋu. 25 Gake esi Yesu yɔ wo va eɖokui gbɔ la, egblɔ be: “Mienyae be dukɔwo ƒe dziɖulawo ɖua aƒetɔ ɖe wo dzi, eye amegãwo kpɔa ŋusẽ ɖe wo dzi. 26 Menye nenemae wòle le mia dome o; ke boŋ ele be ame sia ame si di be yeanye gãtɔ le mia dome la nanye miaƒe subɔla, 27 eye ele be ame sia ame si di be yeanye gbãtɔ le mia dome la nanye miaƒe kluvi. 28 Abe ale si ko Amegbetɔvi la va, menye be woasubɔ ye o, ke boŋ be yeasubɔ, eye yeatsɔ yeƒe luʋɔ ana wòanye tafe ɖe ame geɖewo ta la ene.” 29 Ke esi wonɔ dzodzom le Yerixo la, ameha gã aɖe kplɔe ɖo. 30 Eye kpɔ ɖa! Ŋkuagbãtɔ eve nɔ anyi ɖe mɔ to, eye esi wose be Yesu va yina la, wodo ɣli gblɔ be: “Aƒetɔ, David Vi, kpɔ nublanui na mí!” 31 Gake ameha la blu ɖe wo ta be woazi ɖoɖoe; ke wogado ɣli ɖe edzi be: “Aƒetɔ, David Vi lee, kpɔ nublanui na mí dzro!” 32 Eya ta Yesu tɔ, eye wòyɔ wo hebia wo be: “Nu kae miedi be mawɔ na mi?” 33 Wogblɔ nɛ be: “Aƒetɔ, na míaƒe ŋkuwo naʋu.” 34 Esi woƒe nu wɔ nublanui na Yesu ta la, eka asi woƒe ŋkuwo ŋu, eye enumake wokpɔ nu, eye wodze eyome.\n^ Ɣetrɔ ga 5 lɔƒo.


Nu Kae Biblia Gblɔ Tso Tɔtrɔ Ðe Nɔnɔme Yeyewo Kple Amedzɔtsolãme Ŋu?\nGBE BUBU Afrikaans Albanian Amharic Arabic Armenian Azerbaijani Azerbaijani (Cyrillic) Bulgarian Cebuano Chichewa China Mandaringbe (Bɔbɔetɔ) China Mandaringbe (Xoxotɔ) Chitonga Chitumbuka Cibemba Croatian Czech Danish Dutch Estonian Eŋlisi Eʋegbe Fijian Finnish Franse Georgian German Greek Hebrew Hiligaynon Hungarian Icelandic Iloko Indonesian Italian Japanese Kikaonde Kinyarwanda Kirghiz Kirundi Korean Lingala Lithuanian Luvale Macedonian Malagasy Myanmar Norwegian Polish Portuguese Romanian Russian Samoan Sepedi Serbian Serbian (Roman) Sesotho (Lesotho) Setswana Silozi Sinhala Slovak Slovenian Spanish Swahili Swahili (Congo) Swedish Tagalog Tahitian Thai Tigrinya Tok Pisin Tsonga Turkish Twi Ukrainian Vietnamese Xhosa Zulu\nAme aɖewo gblɔna be nɔnɔmetɔtrɔ dzie agbe to va dzɔ. Ame bubuwo hã gblɔna be Mawu wɔ nu ɖeka aɖe eye nuwɔwɔ bubuwo va do go tso nu ɖeka ma me. Nu kae Biblia ya gblɔ?\nÐe nya si Biblia gblɔ tso nuwɔwɔ ƒe gɔmedzedze ŋu fia be nuwɔwɔwo medze egɔme zi ɖeka kpoyi oa?\nBiblia gblɔ kpuie ko be: “Le gɔmedzedzea me Mawu wɔ dziƒo kple anyigba.” (1 Mose 1:1) Biblia megblɔ ale si tututu Mawu wɔ nu sia nui o. Eya ta ne nane ƒe wowó kpoyie na xexea va dzɔ hã la, ema matsi tre ɖe nu si Biblia gblɔ la ŋu o. Ke boŋ nu si wogblɔ le 1 Mose 1:1 aɖo nyabiase si nye, Ame kae na be nua wó kpoyi? la ŋu.\nDzɔdzɔmeŋutinunyala geɖewo xɔe se be ame aɖeke mefia mɔ nua ƒe wowó kpoyi, si wɔe be esi ɣeyiɣiawo va nɔ yiyim la, ɣletiviwo, ɣletinyigbawo kple nu bubu siwo le ɖoɖo nu la va dzɔ o. Biblia meda asi ɖe susu ma dzi o, ke boŋ egblɔ be Mawue wɔ xexea, anye be to nuwo ƒe wowó dzi loo alo to mɔnu bubu aɖe dzi.\n“Le gɔmedzedzea me Mawu wɔ dziƒo kple anyigba.”—1 Mose 1:1.\nÐe Biblia gblɔ be nu gbagbewo tea ŋu trɔna ne ɣeyiɣiwo va le yiyima?\nƐ̃. Biblia gblɔ be Mawu wɔ nu gbagbewo “le wo ƒomeviwo nu.” (1 Mose 1:11, 12, 21, 24, 25) Ðe vovototo ate ŋu anɔ nu gbagbe siwo tso ƒome ɖeka me la mea? Ɛ̃. Gake ɖe vovototo si dzena le nu gbagbe siwo tso ƒome ɖeka me fia be nu yeye aɖe kura ate ŋu adzɔ tso emea? Ao.\nBu eƒe kpɔɖeŋu aɖe ŋu kpɔ: Le ƒe 1970-awo me la, numekulawo srɔ̃ nu tso aloe siwo le Galápagos Ƒukpoa dzi la ŋu. Wode dzesii be enɔa bɔbɔe na aloe siwo ƒe dɔ lolo vie la be woatsi agbe. Esia na ame aɖewo ƒo nya ta be kpeɖodzi le nɔnɔmetɔtrɔ ŋu. Gake ɖe esia ɖo kpe nɔnɔmetɔtrɔ dzi loo alo tɔtrɔ ɖe nɔnɔme yeye ŋu koe wònye? Ƒe geɖe megbe la, aloe siwo ƒe dɔ le sue la, gava sɔ gbɔ wu. Numekuku sia na nufialagã Jeffrey H. Schwartz si srɔ̃ nu tso amegbetɔwo kple woƒe nuwɔnawo ŋu la ƒo nya ta be togbɔ be tɔtrɔ ɖe nɔnɔme yeyewo ŋu ate ŋu akpe ɖe nu gbagbewo ŋu woatsi agbe hã la, “wometrɔna zua nu bubu aɖeke o.”\nÐe Biblia ƒe nufiafia kple nɔnɔmetɔtrɔ nufiafia wɔ ɖeka?\nBiblia gblɔ be “[Mawue] wɔ nuwo katã.” (Nyaɖeɖefia 4:11) Eye ‘meɖi’ ɖe eme o va se ɖe esime wòwu dɔ siwo wɔm wònɔ nu. (1 Mose 2:2) Nu si wòfia la me kɔ: Mawu mewɔ nu ɖeka aɖe eye wòva de asi ata me nɔ ɖiɖim ɖe eme henɔ nu ɖeka ma kpɔm wòtrɔ va zu nu bubuwo abe tɔmelã, kese kple amegbetɔ ƒomevi vovovowo ene le ƒe miliɔn geɖe megbe o. * Emae nye nɔnɔmetɔtrɔ alo ame dzɔ tso kese me ƒe nufiafia, eye eɖe Wɔlaa, ame si Biblia gblɔ be eyae “wɔ dziƒowo kple anyigba, atsiaƒu kple wo me nuwo katã” la ɖa le nyaa me.—2 Mose 20:11; Nyaɖeɖefia 10:6.\n“Yehowa, mía Mawu, wòe dze be nàxɔ ŋutikɔkɔe, bubu kple ŋusẽ, elabena wòe wɔ nuwo katã, eye wò lɔlɔ̃nu ta woli, eye wowɔ wo ɖo.”—Nyaɖeɖefia 4:11.\nSrɔ̃ nu geɖe kpee: Biblia gblɔ be Mawu ƒe “nɔnɔme makpɔmakpɔawo dzena gaglãa wokpɔna tso xexea wɔwɔ dzi, elabe wodze ƒãa le nu siwo wòwɔ la me.” (Romatɔwo 1:20) Nusɔsrɔ̃ tso Mawu ŋu ate ŋu ana nàse tameɖoɖo si le agbe ŋu la gɔme, elabena tameɖoɖo nyui aɖe le esi na dzinyuitɔ siwo katã dinɛ. (Nyagblɔla 12:13; Hebritɔwo 11:6) Àte ŋu axlẽ nu geɖe tso nya sia ŋu le www.jw.org/ee alo nàte ɖe Yehowa Ðasefowo ŋu. Ʋu BIBLIA ƑE NUFIAFIAWO > BIBLIA ME BIABIAWO ƑE ŊUÐOÐOWO.\n^ mm. 12 Biblia megblɔ be Mawu wɔ nuwo le ŋkeke ade siwo dometɔ ɖe sia ɖe ƒe didime nye gaƒoƒo 24 me, abe ale si nuwɔwɔdzixɔselawo gblɔna ene o. Àte ŋu axlẽ nu geɖe tso nya sia ŋu le agbalẽ gbadza si nye Was Life Created? (La vie a-t-elle été créée ?) me. Yehowa Ðasefowoe ta agbalẽ gbadza sia, eye àte ŋu awɔ eƒe kɔpi le www.jw.org femaxee.\nNya Kae Biblia Gblɔ Tso Amedzɔtsolãme Ƒe Nufiafia Ŋu?


Míedo Yehowa Kpɔ\nGbetakpɔxɔ—Tata Si Míesrɔ̃na | July 2001\nGBE BUBU Albanian Arabic Armenian (West) Chichewa China Kantongbe (Bɔbɔetɔ) China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) Czech Danish Dutch Estonian Eŋlisi Eʋegbe Finnish Franse Ga German Hiligaynon Hungarian Igbo Indonesian Italian Japanese Korean Latvian Lithuanian Malagasy Malayalam Papiamento (Curaçao) Polish Portuguese Romanian Samoan Setswana Shona Silozi Slovak Slovenian Spanish Sranantongo Swahili Thai Tsonga Turkish Ukrainian Urdu Vietnamese Zulu\nABE ALESI PAUL SCRIBNER GBLƆE ENE\n“Ŋdi na wò, Aƒenɔ Stackhouse. Mele amesiwo di be yewoadɔ Easter kpɔnɔwo ƒe ŋkɔ xɔm ŋdi sia, eye meka ɖe edzi be àdi be nàdɔ ɖe na miaƒe ƒomea.” Nya sia dzɔ le ƒe 1938 ƒe adame, esime menɔ Atco, New Jersey, U.S.A., eye menɔ nu ƒom na nye asisi vevi aɖe si gbɔ metona ne mele nye asisiwo dzi tsam esime menɔ dɔ wɔm na Abolomeha Gã la. Gake ewɔ nuku nam be Aƒenɔ Stackhouse gbe be yemadɔ akpɔnɔa o.\nEGBLƆ be: “Nyemexɔ se be madɔ ɖe o. Míeɖua Easter o.”\nFifia nyemeganya nusi magblɔ o. Womeɖua Easter o? Ele eme be nudzraɖaŋu gbãtɔ enye be woalɔ̃ ɖe edzi be asisia ƒe nyawo le eteƒe ya. Ke nya kae magagblɔ azɔ? Metee kpɔ gblɔ be: “Gake ènyaa, akpɔnɔ nyui aɖee, eye menya be èdoa vivi ɖe míaƒe akpɔnɔwo ŋu. Mèsusu be adzɔ dzi na wo ƒomea ne mieɖua ee, Easter o hã oa?”\nEgagblɔe ake be: “Nyemexɔ se o, gake Aƒetɔ Scribner, menɔ didim be magblɔ nya aɖe na wò, eye fifia anye ɣeyiɣi nyui aɖe be magblɔe na wò.” Dzeɖoɖo ma trɔ nye agbenɔnɔ kura! Aƒenɔ Stackhouse si le Yehowa Ðasefowo ƒe hame si le Berlin, New Jersey, me ɖe afisi Easter ɖuɖu dzɔ tso me nam eye wòtsɔ agbalẽvi etɔ̃ nam. Agbalẽviawo ƒe tanyae nye Safety (Dedienɔnɔ), Uncovered (Woklo Nu le Wo Ŋu) kple Protection (Takpɔkpɔ). Metsɔ agbalẽviawo yi aƒemee, eye togbɔ be medi vevie be manya wo me nyawo hã, vɔvɔ̃ vi aɖe nɔ menye. Nya si Aƒenɔ Stackhouse gblɔ ɖi nya aɖe si mese kpɔ le nye ɖevime.\nGododo Biblia Nusrɔ̃viawo le Nye Ðevime\nWodzim le January 31, 1907, dzi eye le ƒe 1915 me, esime mexɔ ƒe enyi la, kansa wu fofonye. Eyata mía kple Dada míeyi ɖanɔ edzilawo gbɔ le aƒe gã aɖe me le Malden, Massachusetts. Nyruinye Benjamin Ransom kple srɔ̃a hã nɔ afima, le dzisasrã evelia dzi. Nyrui Ben nye Dukɔwo Dome Biblia Nusrɔ̃vi, si nye alesi woyɔa Yehowa Ðasefowo ɣemaɣi, ɣeyiɣi didi aɖe hafi ƒe alafa 20 lia dze egɔme. Nyrui Ben ƒe nu dzɔa dzi nam ale gbegbe, gake Dada ƒe ƒometɔ siwo nye Methodisttɔwo katã bunɛ be eƒe nuwɔna mesɔ o. Hafi srɔ̃a nagbee le ƒe aɖewo megbe la, edze agbagba na wosikae ɖe tagbɔdɔdaƒe sẽ le eƒe subɔsubɔ dzixɔsewo ta! Esi ɖɔkta siwo le kɔa dzi kpɔ be naneke megblẽ le Nyrui Ben ƒe susu ŋu o ta la, woɖe kuku nɛ heɖe asi le eŋu.\nNyrui Ben kplɔam dea Dukɔwo Dome Biblia Nusrɔ̃viwo ƒe kpekpewoe le Boston, vevietɔ ne nuƒola aɖe tso adzɔge va alo woawɔ wɔna tɔxɛ aɖewo. Ɣeaɖeɣi la, nuƒola si va srã wo kpɔe nye Charles Taze Russell si wonya nyuie, amesi nɔ gbeƒãɖeɖedɔa dzi kpɔm ɣemaɣi. Ɣebubuɣi la, nu tɔxɛ si wowɔe nye “Xexeamewɔwɔ ƒe Fotoɖeɖefia” la ɖeɖe. Togbɔ be ƒe 1915 me kee woɖee hã la, fotoɖeɖe si me Abraham kplɔ Isak yina ɖe toa dzi aɖatsɔe asa vɔe la gale ŋku dzi nam nyuie va ɖo egbea. (Mose I, ta 22) Megakpɔa alesi Abraham kple Isak tsɔ nakegba nɔ to ma liamee, le esi Abraham ɖo ŋu ɖe Yehowa ŋu bliboe ta la, le susu me. Esi wònye tsyɔ̃evie menye ta la, nusia wɔ dɔ ɖe dzinye ŋutɔ.\nLe ema megbe la, Nyrui Ben kple srɔ̃a woʋu yi Maine, eye Dada ɖe ŋutsu bubu eye míeʋu yi New Jersey. Eyata nyemegate ŋu kpɔa Nyrui Ben ale o hena ɣeyiɣi didi aɖe. Le nye ƒewuiwo me, esime míenɔ New Jersey la, medo go Marion Neff si nye ɖevi enyi siwo nɔ Presbyteriatɔwo ƒe ƒome aɖe me dometɔ ɖeka si melɔ̃a sasrãkpɔ. Menɔa ƒome ma kple woƒe sɔleme sɔhɛ habɔbɔ gbɔ Kwasiɖagbe gbogbo aɖewo ƒe fiẽ ale be nye ŋutɔ meva zu Presbyteriatɔ mlɔeba. Gake nusiwo mesrɔ̃ le Biblia Nusrɔ̃viawo ƒe kpekpewo dometɔ aɖewo gakpɔtɔ nɔ susu me nam kokoko. Mía kple Marion míeɖe mía nɔewo le ƒe 1928 me eye míedzi mía vinyɔnu Doris le ƒe 1935 me kple Louise le ƒe 1938 me. Esi vidzĩ ɖeka va kpe ɖevi sue si nɔ mía si la, mí ame evea míekpɔe be míehiã gbɔgbɔmemɔfiafia be míatsɔ anyi míaƒe ƒomeae.\nKeke Ðe Nyateƒea Ŋu le Agbalẽ Mawo Me\nMía kple Marion míenɔ ha si me míanɔ dim eye susu aɖe va tame na mí. Míeɖɔa li mía nɔewo Kwasiɖa sia Kwasiɖa be mía dometɔ ɖeka nanɔ ɖeviawo gbɔ eye ame evelia nayi sɔleme aɖe si me míebu be míate ŋu ava nɔ la. Kwasiɖa aɖe gbe la, eɖo Marion dzi be wòatsi aƒeme, gake megblɔ nɛ be nye boŋ manɔ ɖeviawo gbɔ ale be mate ŋu axlẽ agbalẽvi si nye Safety la, si nye agbalẽ etɔ̃ siwo Aƒenɔ Stackhouse nam la ƒe gbãtɔ. Esi medze exexlẽ gɔme la, nyemegate ŋu dae ɖi o! Eva nɔ dzedzem nam kɔte be meke ɖe nane si sɔlemeha aɖeke mate ŋu ana o la ŋu. Kwasiɖa si kplɔe ɖo la, nu ma ke gadzɔ, eye melɔ̃ be manɔ ɖeviawo gbɔ eye metsɔ ɣeyiɣi ma xlẽ agbalẽvi evelia si nye Uncovered. Ðeko wòwɔ abe ɖe mese nusiwo xlẽm menɔ la ŋu nya kpɔ ene. Nusiawoe Nyrui Ben xɔsea? Míaƒe ƒomea susu be ha sia menyo o. Nukae Marion hã asusu? Gake mehiã be matsi dzi o. Ŋkeke aɖewo le Uncovered la xexlẽ vɔ megbe esi megbɔ tso dɔme la, ewɔ nuku nam be Marion gblɔ be “mexlẽ agbalẽ mawo siwo nètsɔ va aƒea mee la. Wo me nyawo vivi ŋutɔ.” Ema na wòkpɔ gbɔdzɔe!\nWogblɔ agbalẽ yeye si nye Enemies (Futɔwo), si klo nu le alakpasubɔsubɔha dzi nyuie, si woɖe ɖe go ŋu nya ɖe agbalẽvi siawo ƒe megbekpa dzi. Míeɖo be míaxɔe. Gake kaka míaɖo lɛta si míatsɔ adɔe ɖa la, Ðasefo aɖe do agoo na mí eye wòtsɔ agbalẽ ma tututu vɛ na mí. Míaƒe nyametsotsowɔƒe katã koe nye ma! Míedzudzɔ sɔlemedede eye míete Yehowa Ðasefowo ƒe Hame si le Camden, New Jersey, ƒe kpekpewo dede. Le dzinu ʋɛ aɖewo ko megbe, le Kwasiɖagbe, July 31, 1938, dzi la, mí amesiwo ade ame 50 míekpe ta ɖe Nɔvinyɔnu Stackhouse ƒe aƒeme—aƒe si me tututu medi be madzra Easter kpɔnɔawo le hafi la—eye míese Ʋɔnudrɔ̃la Rutherford ƒe nyɔnyrɔxɔxɔnuƒo si wolé ɖe mɔ̃ dzi. Emegbe míeɖɔ li awu le aƒea me, eye mí ame 19 míexɔ nyɔnyrɔ le tɔʋu sue aɖe si tsɔ ɖe afima me.\nMeɖoe be Mazu Mɔɖela\nLe nye nyɔnyrɔxɔxɔ megbe kpuie la, nɔvinyɔnu aɖe si le hamea me gblɔ ame aɖewo siwo woyɔna be mɔɖelawo, amesiwo tsɔ dutoƒogbeƒãɖeɖedɔa ɖoa dɔe la ŋu nya nam. Medi enumake be manya nu tso wo ŋu eye eteƒe medidi o meva dze si ƒome aɖe si me tɔwo katã nye mɔɖelawo. Nɔviŋutsu Konig, si nye ame tsitsi aɖe, kple srɔ̃a, kpakple vianyɔnu tsitsi wonye mɔɖelawo le hame aɖe si gbɔ medidi tso mía tɔ gbɔ o me. Esi menye ƒome sue aɖe fofo ta la, dzidzɔ gã si Konig ƒomea kpɔna le subɔsubɔdɔa me la wɔ dɔ ɖe dzinye. Metoa wo gbɔ, daa nye aboloʋu la ɖe afima, hekpɔa gome le tso aƒeme yi aƒeme dɔa me kpli wo zi geɖe. Eteƒe medidi o nye ŋutɔ medi be mazu mɔɖela. Gake aleke mawɔ awɔe? Ðevi sue eve le mía kple Marion si, eye dɔ si mewɔna na nyemevona o. Le nyateƒe me, esime Xexemeʋa II dze egɔme le Europa eye sɔhɛ geɖe zu asrafowo le United States la, amesiwo susɔ nɔ dukɔmeviwo ƒe dɔ wɔm la ƒe dɔwo dzi ɖe edzi. Wonɔ eƒom ɖe nunye be madzra nua na ame geɖe wu, eye menya be nyemate ŋu awɔ mɔɖeɖedɔa ne mele dɔ wɔm nenema o.\nEsi meɖo dze kple Nɔviŋutsu Konig be medi be mawɔ mɔɖeɖedɔa la, egblɔ be: “Wò ya nɔ wò ŋutete wɔm ko le Yehowa subɔsubɔ me, eye nàtsɔ wò taɖodzinua anɔ eŋkume ɖom le gbedodoɖa me ɣesiaɣi. Akpe ɖe ŋuwò nàɖo egbɔ.” Menɔ nusia wɔwɔ dzi wu ƒe ɖeka. Medea ŋugble le mawunyakpukpuiwo abe Mateo 6:8 ene, si ka ɖe edzi na mí be Yehowa nya míaƒe nuhiahiãwo hafi míebianɛ, la ŋu edziedzi. Eye medzea agbagba be mawɔ ɖe Mateo 6:33 ƒe aɖaŋuɖoɖoa dzi be manɔ Mawu ƒe Fiaɖuƒea kple eƒe dzɔdzɔenyenye didi gbãgbiagbã dzi. Nɔviŋutsu Melvin Winchester si nye nutome sue dzikpɔla hã de dzi ƒo nam.\nMegblɔ nye taɖodzinuwo ŋu nya na Marion. Míeɖo dze tso Maleaxi 3:10 me nyawo, si de dzi ƒo na mí be míado Yehowa akpɔ be madudu yayra aƒo ɖe mía dzi o hã ŋu. Nya si Marion gblɔ la de dzi ƒo nam, egblɔ be: “Ne èdi be yeazu mɔɖela la, megahe ɖe megbe le tanye o. Mate ŋu anɔ ɖeviawo dzi kpɔm esime nèle mɔɖeɖedɔa wɔm. Míehiã na ŋutilãmenu boo aɖeke o ɖe.” Le mía nɔewo ɖeɖe ƒe 12 megbe la, menyae be Marion mezãa ga yakayaka o eye wònye nyɔnu si léa be na nu. Le ƒe siwo va yi me la, enye zɔhɛ nyui aɖe nam le mɔɖeɖedɔa wɔwɔ me, eye nusiwo kpe ɖe mía ŋu míekpɔ dzidzedze na mɔɖeɖedɔa anye ƒe 60 enye siae nye alesi wòkpɔa ŋudzedze ɖe ŋutilãmenu ʋɛwo ŋu eye wòwɔa nu abe ɖe wòsɔ gbɔ kakaka ene la.\nVa ɖo ƒe 1941 ƒe dzomeŋɔli, le ɖoɖowɔwɔ gbedodoɖatɔe ɣleti geɖe megbe la, mía kple Marion míedzra ga ɖo te ŋu ƒle kekexɔ si ƒe didime nye meta 5.5 si nye míaƒe ƒomea ƒe nɔƒe heganye ʋu na mí. Meɖe asi le dɔ si mewɔna ŋu hezu gbesiagbe mɔɖela le July 1941 me, eye nyemedzudzɔ mɔɖeɖedɔa wɔwɔ tso ɣemaɣi kpɔ o. Afisi wode asi nam be mawɔ dɔ le gbã enye du ewolia si me ʋuwo tɔna ɖo le mɔgã si ŋkɔe nye Route 50 dzi le New Jersey kple St. Louis, Missouri, afisi míava wɔ míaƒe takpekpe le le August ƒe gɔmedzedze la me. Woɖo nɔvi siwo le mɔa dzi ƒe ŋkɔwo kple adrɛswo ɖem, eye meŋlɔ lɛta ɖo ɖe wo gblɔ ɣeyiɣi si woakpɔ mɔ nam la na wo do ŋgɔ. Esi míeɖo takpekpea me la, wogblɔ nam be mayi mɔɖeɖedɔa dzikpɔƒe ne woana dɔdasi bubum.\n“Mele Yehowa Do Ge Akpɔ”\nMíedo agbalẽgba ɖe míaƒe kekexɔ suea me eye míeyi míaƒe kpekpe mamlɛa le Camdem be míaklã nɔviawo. Esi ɖevi sue eve nɔ mía si eye míenya afisi woaɖo mí ɖo ne míewu takpekpea nu o ta la, míaƒe ɖoɖoawo mesɔ na nɔvi aɖewo tututu o eye wo dometɔ geɖe gblɔ be: “Eteƒe madidi hafi míatrɔ agbɔ o.” Meɖo ŋku edzi be megblɔ be: “Nyemele gbɔgblɔm be nyematrɔ agbɔ o. Yehowa be yeakpɔ dzinye, eye mele Yehowa do ge akpɔ.”\nLe mɔɖeɖedɔa wɔwɔ ƒe 60 kple edzivɔ le du 20 me tso Massachusetts va ɖo Mississippi megbe la, míate ŋu agblɔ be Yehowa wɔ eƒe ŋugbedodoa dzi wu gbɔgblɔ. Yayra siwo wòdudu ɖe mía kple Marion kpakple mía vinyɔnuvi eveawo dzi gbɔ nusi míekpɔ mɔ na le ƒe 1941 me ŋu yi sasasã. Woƒe ɖewoe nye be mía vinyɔnuawo va zu mɔɖela wɔnuteƒewo le hame siwo tsɔ ɖe mía gbɔ me, eye (ƒo wo katã ta) gbɔgbɔmevi ŋutsu kple nyɔnu siwo ade alafa ɖeka va su mía si le United States ƒe Ɣedzeƒeƒuta ƒe nutowo katã me. Mesrɔ̃ nu kple ame 52 eye wotsɔ woƒe agbe ɖe adzɔgbe na Yehowa Mawu eye Marion hã srɔ̃e kple ame 48 siwo hã tsɔ wo ɖokui ɖe adzɔgbee.\nLe August 1941 me la, míeɖo St. Louis, afisi medo go Nɔviŋutsu T. J. Sullivan si tso Betel le. Exɔ ɖaseɖigbalẽ tso habɔbɔa gbɔ vɛ nam si fia be Kristotɔ subɔlae menye, si nye agbalẽ si mehiã na elabena enɔ dzedzem be aʋa gbɔna dzɔdzɔ ge eye woalé amewo akpasesẽ be woazu asrafowo ene. Megblɔ na Nɔviŋutsu Sullivan be ɣeyiɣi agbɔsɔsɔme si mezãna le subɔsubɔdɔa me ke srɔ̃nye hã zãna eye adi be yeawɔ mɔɖeɖedɔa kplim. Togbɔ be womeɖo mɔɖeɖedɔa dzikpɔƒe le takpekpea me haɖe o hã la, Nɔviŋutsu Sullivan de dɔ asi na Marion enumake be wòazu mɔɖela eye wòbia mí be: “Afikae mieyina mɔɖeɖedɔa wɔ ge le ne míewu takpekpea nu?” Míenya o. Egblɔ be: “Enyo, miawo ya migatsi dzi o. Miado go ame aɖe le takpekpea me si atso nuto aɖe si hiã mɔɖelawo la me, eye mianya afisi miayi. Miawo miŋlɔ afisi miele ɖo ɖe mí, eye míana míanɔ afima.” Nenemae wòdzɔe. Edzɔ be Nɔviŋutsu Jack DeWitt, si nye nutome sue dzikpɔla va yi, nya ame aɖewo le New Market, Virginia, siwo si mɔɖelawo ƒe aƒe le eye wogahiã mɔɖela aɖewo kpee. Eyata esi míewu takpekpea nu la, míeyi New Market.\nWotsɔ beléle tɔxɛ na mí le New Market. Amesi tututu va kpe ɖe mía ŋu le Philadelphia le mɔɖeɖedɔa mee nye Benjamin Ransom! Ẽ, Nyrui Ben ye. Dzidzɔ kae nye si wònye be míawɔ dɔ kplii le tso aƒeme yi aƒeme dɔa me, le nyateƒea ƒe nukuwo ƒaƒã ɖe nye dzi me le Boston, ƒe 25 kple edzivɔ enye ma megbe! Togbɔ be amewo metsɔ ɖeke le Nyrui Ben ƒe subɔsubɔdɔa me o eye woɖu fewu le eŋu ƒe geɖe, eye ƒomea ti eyome gɔ̃ hã la, lɔlɔ̃ si le eme na Yehowa kple subɔsubɔdɔa nu metsi gbeɖe o.\nMíenɔ mɔɖelawo ƒe aƒe si le New Market me ɣleti enyi. Nusiwo míesrɔ̃ le ɣeyiɣi ma me ƒe ɖewoe nye alesi míaxɔ koklo kple koklozi ɖe agbalẽ siwo míenana la tae. Emegbe wode dɔ asi na mía kple Nyrui Ben kpakple Marion tsɔ kpe ɖe ame etɔ̃ bubu aɖewo ŋu be míanye mɔɖela veviwo le Hanover, Pennsylvania—si nye teƒe ade siwo míava wɔ dɔ le le Pennsylvania tso ƒe 1942 vaseɖe ƒe 1945 me ƒe gbãtɔ.\nMɔɖela Vevi Dɔa Wɔwɔ le Xexemeʋa II Me\nƔeyiɣi aɖewo nɔ anyi le Xexemeʋa II me siwo me míeto fuléle nuwɔnawo me le míaƒe akpaɖekedzimademade ta, gake Yehowa nɔ megbe na mí ɣesiaɣi. Ɣeaɖeɣi la, míaƒe ʋu xoxoa, si ŋkɔe nye Buick, va gblẽ le Provincetown, Massachusetts, eye wòhiã be mato afɔ kilometa geɖe ato Katolikotɔwo ƒe nuto aɖe si me wolé fu mí le vevie me hafi aɖawɔ tɔtrɔyi aɖe. Medze le sɔhɛ gbevuvi aɖewo ƒe ha aɖe si kpɔm dze sii la ŋu eye wote ɣlidodo. Mezɔ kabakaba to wo dome esime woƒe kpedada nɔ toxa tom nam, kple susu be menye ɖe ɖekakpuiawo dze yonyeme o. Mete ŋu ɖo ɖetsɔlemetɔa gbɔ dedie. Gake aƒetɔa si nye Amerikatɔwo ƒe Asrafoha me tɔ si ŋu wodea bubui la do taflatse be: “Nyemate ŋu axɔ wò fiẽ sia o elabena meŋlɔ be bena míayi sinima le dua me.” Nye dzi lã kpo esi meɖo ŋku gbevuvi kpedala mawo siwo le mɔa dzi hele nye tɔtrɔgbɔ lalam dzi. Gake nye dzi dze eme esi aƒetɔa gblɔ kpee be: “Màna mí katã míazɔ oa? Míate ŋu anɔ dze ɖom le mɔa dzi.” Eyata mete ŋu ɖi ɖase nɛ, eye meto afisi kuxia nɔ hã dedie.\nDadasɔ le Ƒomegbaa Tsɔtsɔ Kple Subɔsubɔdɔa Wɔwɔ Me\nEsi aʋa la ke la, wode dɔ geɖe asi na mí le Virginia, si me mɔɖela vevi kple gbesiagbe mɔɖela dɔa wɔwɔ ƒe enyi le Charlottesville hã nɔ. Va ɖo ƒe 1956 me la, mía vinyɔnuawo tsi heɖe srɔ̃, eye mía kple Marion míeganɔ ʋuʋum tso afii yi afimɛ hewɔ gbesiagbe mɔɖeɖedɔa le Harrisonburg, Virginia, kple mɔɖela veviwo ƒe dɔ le Lincolnton, North Carolina.\nLe ƒe 1966 me la, wode nutome sue dɔa asi nam, eye míezɔa mɔ tso hame ɖeka yia bubu me nɔa dzi dem ƒo na nɔviawo, abe alesi Nɔviŋutsu Winchester de eƒe dzi ƒo namee le New Jersey le ƒe 1930-awo me ene. Mesubɔ hamewo le nutome sue aɖe me le Tennessee ƒe eve. Emegbe wobia tso mía kple Marion si be míagbugbɔ ayi dɔ si dzɔa dzi na mí wu si nye mɔɖela vevi dɔa wɔwɔ dzi. Tso ƒe 1968 va ɖo ƒe 1977 me la, míewɔ mɔɖela vevi dɔa le United States ƒe anyiehe nutome ʋĩ, tso Georgia va ɖo Mississippi ƒe teƒeteƒewo.\nWoɖom hamedzikpɔlae (si woyɔna fifia be dzikpɔla zimenɔla) le Eastman, Georgia, be maxɔ ɖe Powell Kirkland, si nye nɔviŋutsu tsitsi lɔlɔ̃ aɖe si nye nutome sue dzikpɔla ƒe geɖe gake lãmesẽ meganɔ esi tututu o la teƒe. Esia dze eŋu ale gbegbe eye wòna kpekpeɖeŋu ɖesiaɖe si wòate ŋui la mí. Kpekpeɖeŋu si wòna la nɔ vevie elabena mama aɖe nɔ hamea me eye nɔvi ŋkuta ʋɛ aɖewo nɔ eme. Nya la nu va sẽ ale gbegbe, eye metsɔa ɣeyiɣi didi aɖe doa gbe ɖae na Yehowa. Meɖoa ŋku mawunyakpukpuiwo, abe Lododowo 3:5, 6 ene dzi, esi xlẽ be: “Ðo ŋu ɖe Yehowa ŋu tso dzi blibo me, ke megaɖo dzi ɖe wò gɔmesese ŋu o. Lé ŋku ɖe eŋu le wò mɔwo katã dzi, ekema ata mɔ na wò.” To agbagbadzedze vevie be amewo navo le wo ɖokui me agblɔ woƒe dzimenyawo me la, míete ŋu na ɖekawɔwɔ gaɖo hamea me si ɖe vi na amesiame.\nVa ɖo ƒe 1977 me la, míedze tsitsi ƒe gbɔdzɔgbɔdzɔ sese le mía ɖokui me vivivi, eye wogbugbɔ gaɖo mí ɖe Charlottesville nutoa me, afisi mía vinyɔnu eveawo kple woƒe ƒomeawo le. Enye dzidzɔ na mí be le ƒe 23 siwo va yi me la, míawɔ dɔ le nuto sia me, eye míekpe asi ɖe Ruckersville, Virginia, hamea ɖoɖo ŋu eye míakpɔ míaƒe Biblia-nusrɔ̃vi gbãtɔwo ƒe viwo kple wo tɔgbui kple mama yɔviwo wotsi zu hamemegãwo, mɔɖelawo, kple Betel dɔwɔlawo. Mía kple Marion míegate ŋu dea gbeadzi alesi dze, eye enye mɔnukpɔkpɔ nam be manye hamemegã le Charlottesville East Hamea me, afisi mekpɔa agbalẽ me nusɔsrɔ̃ dzi eye meƒoa dutoƒonuƒowo le.\nEsi ƒeawo va nɔ yiyim la, míedo go kuxiwo, abe alesi amesiame doa goe ene. Le kpɔɖeŋu me, togbɔ be míedze agbagba kpem hã la, Doris va gbɔdzɔ le gbɔgbɔ me ɣeaɖeɣi le eƒe ƒewuiwo me eye wòɖe ŋutsu aɖe si menye Ðasefo o. Gake eƒe lɔlɔ̃ na Yehowa nu metsi keŋkeŋ kpɔ o, eye viaŋutsu Bill le subɔsubɔm le Betel le Wallkill, New York, ƒe 15 enye sia. Doris kple Louise siaa zu ahosiwo fifia, gake wotsɔ dzidzɔ le gbesiagbe mɔɖeɖedɔa wɔmee le teƒe si tsɔ ɖe mía gbɔ.\nNusiwo Míesrɔ̃ Esi Ƒeawo Va Nɔ Yiyim\nMesrɔ̃ gɔmeɖose ʋɛ bɔbɔe aɖewo siwo ana nàkpɔ dzidzedze le Yehowa subɔsubɔ me: Nɔ agbe si le bɔbɔe. Ðo kpɔɖeŋu nyui le wò nuwɔna ɖesiaɖe me, le wò ŋutɔ wò ɖokuisigbenɔnɔ hã me. Wɔ ɖe “dɔla nuteƒewɔla kple aɖaŋudzela” ƒe mɔfiame dzi le nusianu me.—Mateo 24:45.\nAɖaŋuɖoɖo aɖewo siwo le kpuie evɔ wowɔa dɔ la le Marion si si ŋudɔ woate ŋu awɔ ahakpɔ dzidzedze le mɔɖeɖedɔa wɔwɔ me ne vi le ame si hã: Wɔ ɖoɖowɔɖi si dzi anya wɔ eye nàzɔ ɖe edzi. Tsɔ mɔɖeɖedɔa wɔ wò agbemedɔ ŋutɔŋutɔe. Ðu nusi ade wò lãmesẽ dzi. Gbɔ ɖe eme nyuie. Mègaɖe modzaka wu alesi dze o. Na nyateƒea, si me gbeadzisubɔsubɔdɔa ƒe akpa vovovoawo hã le, nanye nusi viwòwo sea vivi na. Na woase vivi na gbeadzisubɔsubɔdɔ ɣeawokatãɣi.\nFifia míele míaƒe ƒe 90-awo me. Ƒe 62 va yi tso esime míese míaƒe nyɔnyrɔxɔxɔnuƒoa le Stackhouse ƒe aƒeme, eye míetsɔ ƒe 60 wɔ ɣeyiɣiawo katã ƒe subɔsubɔdɔae. Mía kple Marion míate ŋu agblɔ anukwareɖiɖitɔe be nusi míete ŋu wɔ le agbe me la dze mía ŋu ŋutɔ. Meda akpe ɖe dzi si wode ƒo nam esime ɖevi suewo nɔ asinye be matsɔ gbɔgbɔmetaɖodzinuwo aɖo nɔƒe gbãtɔ eye mayi edzi anɔ dɔ wɔm le wo ŋu ta ale gbegbe, eye meda akpe ɖe srɔ̃nye lɔlɔ̃ Marion ta, kple na mía vinyɔnuawo ɖe ƒe gbogbo siwo wotsɔ kpe ɖe mía ŋu la ta. Togbɔ be ŋutilãmekesinɔnuwo mele mía si o hã la, megblɔna be Nyagblɔla 2:25 me nyawo sɔ ɖe nye nɔnɔme nu, be: ‘Amekae ɖua nu henoa nu wum?’\nLe nyateƒe me, Yehowa wɔ ɖe eƒe ŋugbedodo si le Maleaxi 3:10 dzi le mía gome wògbɔ eme. ‘Edudu yayra ƒo ɖe mia dzi wu gbɔgblɔ’ nyateƒe!\nAƲAŊƆLIƑEAWO ME ƑE ŊKUÐODZINYAWO\nAnye ƒe 60 kloe nye sia le aʋa la ƒe keke vɔ megbe la, ƒome bliboa gaɖoa ŋku ƒe mawo me nudzɔdzɔwo dzi nyuie.\nDoris ɖo ŋku edzi be: “Pennsylvania te ŋu fana miamiamia ŋutɔ. Gbeɖeka ƒe zã me la, efa wòɖiɖi ɖo dzidzenu –35 le Celsius dzoxɔxɔdzidzenu dzi.” Louise gblɔ kpee be: “Mía kple Doris míekɔa mía nɔewo ɖe ata dzi le míaƒe Buick xoxo la ƒe megbezikpui dzi bene vuvɔ megale afɔ na mí tso eme o.”\nDoris gblɔ be: “Gake mewɔ na mí be míeda ahe alo nane le mía ŋu tom o. Míenya be míeɖia tsa dea teƒeteƒewo wu ame akpa gãtɔ, gake míeɖua nu nyui ɣesiaɣi, eye mía xɔlɔ̃ aɖewo siwo le Ohio, siwo si nyɔnuvi siwo tsi wu mí vie le la ɖoa awu dzeani siwo womedo boo o ɖe mí.”\nLouise yi edzi be: “Dada kple Papa naa míesena le mía ɖokui me ɣeawokatãɣi be yewolɔ̃ mí hekpɔ ŋudzedze ɖe mía ŋu eye míenɔ gbeadzi ɣeyiɣi didi kpli wo. Ena be míese le mía ɖokui me be míele vevie na wo eye mía kpli wo dome nɔ kplikplikpli ŋutɔ.”\nPaul hã gblɔ be: “Ƒe 1936 ʋu si ŋkɔe nye Buick Special nɔ asinye, eye ʋu mawo xɔ ŋkɔ le alesi woƒe afɔtiwo dona le ete kabakaba ta. Mexɔ se be mɔ̃ si le ʋua me la sẽ wu ʋua ŋutɔ. Ewɔna nam be zã siwo me vuvɔ le wɔwɔm le wu le ɣletia mee afɔtiawo dona koŋ ene, eye meyina ɖadia ʋu xoxo siwo womegale zazãm o tɔ dea ete. Wo dede va mam nyuie.”\nMarion gblɔ be: “Mègaŋlɔ wò nuƒlegbalẽvia be o. Ðe wodzidzea nusianu hafi dzrana na ame—eɖanye lã o, ami o, lɔrifɔti o, nusianu ko. Ɣesiaɣi si míeyi teƒe yeye aɖe la, ele be míayi afima ƒe dziɖuɖudɔwɔƒe ava bia be woana nuƒlegbalẽvi mí. Ɣleti geɖe ate ŋu ava yi hafi asiwò nakae, eye ewɔ abe ɣesiaɣi si míexɔ yeye la, woɖea mí yia du bubu me, eye míegadzea egɔme ake ene. Gake Yehowa léa be na mí ɣesiaɣi.”\nMía kple Marion kpakple Doris (miame) kple Louise, ƒe 2000\nMía kple nɔnye le ƒe 1918 me, esime mexɔ ƒe 11\nMía kple Louise, Marion, kple Doris le ƒe 1948 me esime ɖeviawo xɔ nyɔnyrɔ\nMíaƒe srɔ̃ɖegbe foto, October 1928\nMía kple vinyenyɔnuawo (miame kple ɖusime ɖaa) le Yankee Stadium, ƒe 1955\nƉoe Ɖe Amewo Ɖoe Ɖe Amewo Míedo Yehowa Kpɔ\nw01 7/1 axa 24-30\nKpekpeɖeŋu Hena Biblia Gɔmesese\nNukatae Wòle Be Nàsrɔ Biblia?\nDzi Nedzɔ Wò Le Sidzedze Yehowa Ta\nKpɔ Dzidzɔ Si Tsoa Nunana Me!\nMègana Ðikeke Nagblẽ Wò Xɔse Dome O\nAti Siwo Nɔa Anyi Eteƒe Didina\nText Agbalẽ siwo le mɔ̃ dzi ƒe kɔpiwɔwɔ ƒe tiatiawo GBETAKPƆXƆ—TATA SI MÍESRƆ̃NA July 2001\nƉoe Ɖe Amewo Ɖoe Ɖe Amewo GBETAKPƆXƆ—TATA SI MÍESRƆ̃NA July 2001\nGBETAKPƆXƆ—TATA SI MÍESRƆ̃NA July 2001


Yohanes 7 | Biblia Le Internet Dzi | Xexe Yeye Gɔmeɖeɖe\nYesu le Agbadɔŋkekenyuia ɖuƒe (1-13)\nYesu fia nu le ŋkekenyuia ɖuƒe (14-24)\nSusu vovovo siwo le amewo si le Kristo ŋu (25-52)\n7 Le nu sia megbe la, Yesu yi ɖatsa le Galilea, elabena medi be yeatsa le Yudea o, le esi Yudatɔwo le didim be yewoawui ta.+ 2 Ke Yudatɔwo ƒe Agbadɔŋkekenyui+ la tu aƒe. 3 Eya ta nɔviaŋutsuwo+ gblɔ nɛ be: “Dzo le afi sia nàyi Yudea, ne wò nusrɔ̃lawo hã nakpɔ dɔ siwo wɔm nèle. 4 Elabena ame si di be amewo nanya ye la, mewɔa nu le bebeme o. Ne èwɔa nu siawo la, ekema ɖe ɖokuiwò fia xexea.” 5 Le nyateƒe me la, nɔviawo mexɔ edzi se o.+ 6 Eya ta Yesu gblɔ na wo be: “Nye ɣeyiɣi mede haɖe o,+ ke ɣeyiɣi ɖe sia ɖe sɔ na miawo ya. 7 Susu aɖeke meli si ta xexea alé fu mi ɖo o, ke eléa fu nye ya, elabena meɖia ɖase le eŋu be eƒe dɔwɔwɔwo vɔ̃ɖi.+ 8 Miawo miyi ŋkekenyuia ɖuƒe; nye ya nyemele ŋkekenyui sia ɖuƒe yi ge fifia o, elabena nye ɣeyiɣi mede haɖe o.”+ 9 Esi wògblɔ nya siawo na wo vɔ la, etsi Galilea. 10 Ke esi nɔviawo yi ŋkekenyuia ɖuƒe la, eya hã va yi, meyi gaglãa o, ke boŋ le adzame. 11 Eya ta Yudatɔwo nɔ edim le ŋkekenyuia ɖuƒe nɔ gbɔgblɔm be: “Afi kae ŋutsu ma le?” 12 Eye amehaawo do dalĩ le nya geɖewo gblɔm le eŋu. Wo dometɔ aɖewo le gbɔgblɔm be: “Ame nyui wònye.” Bubuwo gblɔ be: “Menye ame nyui aɖekee o. Ele ameha la flum.”+ 13 Gake ame aɖeke meƒo nu le eŋu le dutoƒo o, elabena wole vɔvɔ̃m na Yudatɔwo.+ 14 Ke esi ŋkekenyui la ƒe afã nu va yi vɔ la, Yesu yi gbedoxɔa me, eye wòde asi nufiafia me. 15 Ale Yudatɔwo tsi yaa henɔ gbɔgblɔm be: “Aleke ame sia wɔ nya Ŋɔŋlɔawo,+ esi mesrɔ̃ nu le suku* aɖeke o?”+ 16 Yesu ɖo eŋu na wo be: “Nu si mefiana la menye tɔnye o, ke boŋ ame si dɔm ɖa la tɔe.+ 17 Ne ame aɖe di be yeawɔ Eƒe lɔlɔ̃nu la, anya nenye be nufiafia la tso Mawu gbɔ+ loo alo nye ŋutɔe le nu si mesusu la gblɔm. 18 Ame si ƒoa nu tso nu si eya ŋutɔ susu ŋu la, le eya ŋutɔ ƒe kafukafu dim; ke ame si dia ame si dɔe ɖa la ƒe kafukafu la,+ enye nyateƒetɔ, eye alakpa aɖeke mele eme o. 19 Ðe menye Mose ye tsɔ Se+ la na mi oa? Gake mia dometɔ ɖeka pɛ hã mewɔa Se la dzi o. Nu ka tae miedi be yewoawum?”+ 20 Ameha la ɖo eŋu be: “Gbɔgbɔ vɔ̃ le mewò. Ame kae di be yeawu wò?” 21 Yesu ɖo eŋu na wo be: “Dɔ ɖeka ko mewɔ, eye wòwɔ nuku na mi katã. 22 Mibu eŋu kpɔ. Mose de aʋatsotso+ ƒe se la na mi (menye Mose gbɔe wòtso o, ke etso tɔgbuiawo+ gbɔ boŋ), eye mietsoa aʋa na ame le sabat dzi. 23 Ne wotsoa aʋa na ame le sabat dzi be woagada Mose ƒe Se la dzi o ɖe, ekema nu ka tae miedo dziku ɖe ŋunye vevie le esi meda gbe le ame aɖe ŋu le sabat dzi?+ 24 Midzudzɔ ʋɔnudɔdrɔ̃ amewo le ale si wodzena le gotae la nu, ke boŋ midrɔ̃ ʋɔnu dzɔdzɔe.”+ 25 Eye Yerusalemtɔ aɖewo de asi gbɔgblɔ me be: “Menye ame sia dimee wole be woawu oa?+ 26 Ke kpɔ ɖa, ele nu ƒom le dutoƒo, evɔ womele nya aɖeke gblɔm nɛ o. Alo ɖe dumegãwo va dze sii azɔ be ame siae nye Kristo la? 27 Ke míenya afi si ame sia tso;+ gake ne Kristo la va la, ame aɖeke manya afi si wòtso o.” 28 Eya ta esi Yesu le nu fiam le gbedoxɔa me la, ekɔ gbe dzi gblɔ be: “Ɛ̃, mienyam, eye mienya afi si metso hã. Eye nyemeva le nye ŋutɔ ɖokuinye si o,+ ke boŋ Ame si dɔm ɖa la li ŋutɔŋutɔ, gake mienyae o.+ 29 Nye ya menyae,+ elabena eteƒenɔlae menye, eye eyae dɔm ɖa.” 30 Eya ta togbɔ be wodi be yewoalée hã la,+ ame aɖeke meka asi eŋu o, elabena eƒe gaƒoƒo la mede haɖe o.+ 31 Ke ameha la dometɔ geɖewo xɔ edzi se,+ eye wode asi gbɔgblɔ me be: “Ne Kristo la va la, ɖe wòawɔ nukunu gãwo wu esiwo wɔm ŋutsu sia lea?” 32 Farisitɔwo se dalĩ si dom ameha la le le eŋuti le nya siawo ta, eye nunɔlawo ƒe tatɔwo kple Farisitɔwo dɔ atikplɔtɔwo ɖa be woaɖalée. 33 Eye Yesu gblɔ be: “Maganɔ mia gbɔ vie hafi adzo ayi ame si dɔm ɖa la gbɔ.+ 34 Miadim, ke miakpɔm o, eye afi si manɔ la, miate ŋu ava afi ma o.”+ 35 Eya ta Yudatɔwo gblɔ le wo nɔewo dome be: “Afi kae ame sia ɖo be yeayi, si tae míagakpɔe o? Alo ɖe wòɖoe be yeayi Yudatɔ siwo kaka ɖe Helatɔwo dome la gbɔ aɖafia nu Helatɔwoa? 36 Nya sia si wògblɔ be, ‘Miadim, ke miakpɔm o, eye afi si manɔ la, miate ŋu ava afi ma o’ la gɔme ɖe?” 37 Ke le ŋkeke mamlɛtɔ, si nye ŋkekenyui la ƒe ŋkeke vevitɔ dzi la,+ Yesu tsi tsitre, eye wògblɔ sesĩe be: “Ne tsikɔ le ame aɖe wum la, neva gbɔnye ne wòano tsi.+ 38 Ame si xɔa dzinye sena la, ‘Agbetsitɔsisiwo asi tso eme,’”+ abe ale si ko ŋɔŋlɔ la gblɔe ene. 39 Ke egblɔ esia le gbɔgbɔ si ame siwo xɔ edzi se la axɔ kpuie la ŋu; elabena womexɔ gbɔgbɔ la haɖe o,+ le esi womedo Yesu ɖe dzi haɖe o ta.+ 40 Ame siwo se nya sia la dometɔ aɖewo gblɔ be: “Vavãe, ame siae nye Nyagblɔɖila la.”+ 41 Bubuwo le gbɔgblɔm be: “Ame siae nye Kristo la.”+ Ke ame aɖewo hã bia be: “Ðe Kristo la atso Galilea?+ 42 Ðe ŋɔŋlɔ la megblɔ be David ƒe dzidzime+ la mee Kristo la adzɔ tso, eye wòatso Betlehem,+ si nye kɔƒe si me David nɔ la me oa?”+ 43 Eya ta ameha la dome ma le eta. 44 Togbɔ be wo dometɔ aɖewo di be yewoalée hã la, ame aɖeke meka asi eŋu o. 45 Eya ta atikplɔtɔawo trɔ yi nunɔlawo ƒe tatɔwo kple Farisitɔwo gbɔ, eye wobia wo be: “Nu ka tae miekplɔe vɛ o?” 46 Atikplɔtɔawo ɖo eŋu be: “Ame aɖeke meƒo nu alea kpɔ o.”+ 47 Farisitɔwo bia wo be: “Alo ɖe wòflu miawo hã? 48 Ðe amegãwo alo Farisitɔwo dometɔ aɖe xɔ edzi sea?+ 49 Ke fiƒodemewoe ameha sia si menya Se la o la nye.” 50 Nikodemo, si nye wo dometɔ ɖeka, si va Yesu gbɔ va yi la bia wo be: 51 “Ðe míaƒe Se la drɔ̃a ʋɔnu ame nenye be womese eƒe numegbe gbã henya nu si wòwɔ la oa?”+ 52 Woɖo eŋu nɛ be: “Alo Galileatɔe wò hã nènyea? Dzro eme, eye àkpɔe be nyagblɔɖila aɖeke matso Galilea o.”*\n^ Efia, rabiwo ƒe sukuwo.\n^ Kpukpui 53 va se ɖe ta 8 kpukpui 11 medze le blema asinuŋɔŋlɔgbalẽ siwo ŋu kakaɖedzi le la dometɔ geɖe me o.


Hana Do Gbe Ða Bia Ŋutsuvi | Biblia Me Nusɔsrɔ̃wo Na Ðeviwo\nGBE BUBU Acholi Afrikaans Albanian Amerika Tokunɔgbe Amharic Arabic Armenian Azerbaijani Azerbaijani (Cyrillic) Baoule Bashkir Basque Bassa (Cameroon) Batak (Karo) Batak (Toba) Biak Bicol Bislama Boulou Brazil Tokunɔgbe Britain Tokunɔgbe Bulgarian Catalan Cebuano Chichewa China Mandaringbe (Bɔbɔetɔ) China Mandaringbe (Xoxotɔ) Chitonga Chitonga (Malawi) Chitonga (Zimbabwe) Chitumbuka Chiyao Chokwe Chol Chuabo Cibemba Colombia Tokunɔgbe Croatian Cuba Tokunɔgbe Czech Dangme Danish Dayak Ngaju Dutch Ecuador Tokunɔgbe Edo Efik Estonian Eŋlisi Eʋegbe Fijian Finnish Fon Franse Ga Galician Garifuna Georgian German Germany Tokunɔgbe Greek Guarani Gun Haitian Creole Hausa Herero Hiligaynon Hindi Hmong (Ɣi) Hungarian Iban Ibinda Igbo Iloko Indonesian Irish Isoko Italian Italy Tokunɔgbe Javanese Jula Kabiye Kabuverdianu Kachin Kannada Karen (S'gaw) Kazakh Kekchi Kikaonde Kikongo Kikuyu Kimbundu Kinyarwanda Kirghiz Kiribati Kirundi Kisonge Kongo Korea Tokunɔgbe Korean Kurdish Kurmanji (Caucasus) Kurdish Kurmanji (Cyrillic) Kwangali Kwanyama Latvian Lhukonzo Lingala Lithuanian Lomwe Low German Luganda Luo Luvale Macedonian Macua Malagasy Malay Malayalam Maltese Mam Marathi Marshallese Mauritian Creole Maya Mazatec (Huautla) Mexico Tokunɔgbe Miskito Mixe Mixtec (Guerrero) Moore Myanmar Nahuatl (Central) Nahuatl (Guerrero) Nahuatl (Huasteca) Nahuatl (Northern Puebla) Ndau Ndebele Ndebele (Zimbabwe) Ndonga Ngabere Ngangela Nias Nigerian Pidgin Norwegian Nyaneka Nyungwe Nzema Okpe Oromo Ossetian Otetela Pangasinan Pidzin (Kamerun) Polish Ponapean Portuguese Portuguese (Portugal) Punjabi Quechua (Ancash) Quechua (Ayacucho) Quechua (Bolivia) Quechua (Cuzco) Quiche Quichua (Chimborazo) Quichua (Imbabura) Romanian Romany (Macedonia) Cyrillic Russian Rutoro Samoan Sangir Sango Sena Sepedi Serbian Serbian (Roman) Sesotho (Lesotho) Sesotho (South Africa) Setswana Seychelles Creole Shona Sidama Sinhala Slovak Slovenian Spain Tokunɔgbe Spanish Sranantongo Sunda Swahili Swati Swedish Tagalog Tahitian Taiwan Tokunɔgbe Tamil Tandroy Tankarana Tarascan Tatar Telugu Thai Tigrinya Tiv Tlapanec Tojolabal Tongan Totonac Tshwa Tsonga Turkish Twi Tzeltal Tzotzil Ukrainian Umbundu Urhobo Uruund Uzbek Uzbek (Roman) Valencian Venda Vezo Vietnamese Waray-Waray Wayuunaiki Wolaita Xhosa Yoruba Zande Zapotec (Isthmus) Zapotec (Lachiguiri) Zulu\nSrɔ̃ eve nɔ Israel ŋutsu aɖe si ŋkɔe nye Elkana si, woƒe ŋkɔwoe nye Hana kple Penina, gake ŋutsua lɔ̃ Hana wu. Penina ɖua fewu le Hana ŋu ɣesiaɣi elabena Hana medzi vi o evɔ vi geɖe nɔ Penina ya si. Elkana kplɔa eƒe ƒomea yia Silo ƒe sia ƒe woɖadea ta agu le avɔgbadɔa me. Gbe ɖeka esi wònɔ afi ma la, ede dzesii be dzi menɔ ye srɔ̃ lɔlɔ̃a Hana dzɔm kura o. Egblɔ be: ‘Hana, meɖe kuku mègafa avi o. Meli na wò. Melɔ̃ wò.’\nEmegbe Hana ɖeɖe yi ɖado gbe ɖa. Esi wònɔ kuku ɖem na Yehowa be wòakpe ɖe ye ŋu la, enɔ avi fam. Edo ŋugbe be: ‘Yehowa, ne èna medzi ŋutsuvi la, matsɔe ana wò, eye wòasubɔ wò le eƒe agbe me katã.’\nNunɔlagã Eli kpɔ Hana wònɔ avi fam eye wòsusu be emu aha. Hana gblɔ nɛ be: ‘Ao, nye aƒetɔ nyememu aha o. Mele kuxi sesẽ aɖe me tom eye mele egblɔm na Yehowa.’ Eli kpɔe be yewɔ vodada eya ta egblɔ nɛ be: ‘Mawu newɔ nu si dim nèle la na wò.’ Hana ƒe dzi dze eme eye wòdzo. Kaka ƒe ɖeka naɖo la, edzi ŋutsuvi eye wòtsɔ ŋkɔ nɛ be Samuel. Kpɔ ale si gbegbe dzi adzɔ Hanae ɖa!\nHana meŋlɔ ŋugbe si wòdo na Yehowa la be o. Esi wòtso no na Samuel ko la, ekplɔe va avɔgbadɔa me be wòasubɔ le afi ma. Egblɔ na Eli be: ‘Ðevi siae medo gbe ɖa bia. Mele edom na Yehowa le eƒe agbe me katã.’ Elkana kple Hana yia Samuel gbɔ ƒe sia ƒe hetsɔa awu ʋlaya yeye si ŋu abɔ mele o yina nɛ. Yehowa na Hana gadzi ŋutsuvi etɔ̃ kple nyɔnuvi eve bubuwo.\n“Minɔ ebiabia dzi, eye woana mi; minɔ edidi dzi, eye miakpɔe.”—Mateo 7:7\nNyabiasewo: Nu kae na Hana nɔ nu xam? Aleke Yehowa yra Hanae?\n1 Samuel 1:1–2:11, 18-21\nEɖe Eƒe Dzimenyawo Gblɔ Na Yehowa\nAle si Xana xɔ Yehowa dzi se la kpe ɖe eŋu wòte ŋu nɔ te ɖe nɔnɔme sesẽ si ŋu wòdze abe mate ŋu awɔ naneke le o ene la nu.\nHana Ƒe Biblia Ŋuti Gbalẽvi\nMawu ɖo gbe si wòdo ɖa bia nane koŋ la ŋu nɛ.\nNƆNƆMETATA ƑE DƆDEASIWO\nHana Kpe Ðe Samuel Ŋu Wòsubɔ Yehowa\nDɔdeasi sia akpe ɖe ɖevi siwo xɔ tso ƒe 3 va se ɖe ƒe 6 ŋu woasrɔ̃ nu tso nu si Hana nana Samuel ƒe sia ƒe la ŋu.\nNUSƆSRƆ̃ ƑE DƆDEASIWO NA ÐEVIWO\nAme Kae Nàde Dzi Ƒo Na?\nDɔdeasi sia akpe ɖe ɖevi siwo xɔ tso ƒe 8 va se ɖe 12 ŋu woaɖoe ade dzi ƒo na ame aɖe.


“Madi Esiwo Bu La” (Ezekiel 34:16)\nGBE BUBU Abua Afrikaans Albanian Amerika Tokunɔgbe Amharic Arabic Argentina Tokunɔgbe Armenian Armenian (West) Australia Tokunɔgbe Aymara Azerbaijani Azerbaijani (Cyrillic) Baoule Basque Bassa (Cameroon) Bengali Bicol Bislama Boulou Bulgarian Cambodian Catalan Cebuano Chichewa Chile Tokunɔgbe Chin (Hakha) China Kantongbe (Bɔbɔetɔ) China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) Chitonga Chitonga (Malawi) Chitumbuka Chiyao Chopi Cibemba Cinyanja Colombia Tokunɔgbe Croatian Cuba Tokunɔgbe Czech Czech Republic Tokunɔgbe Damara Dangme Danish Douala Drehu Dutch Ecuador Tokunɔgbe Edo Efik Estonian Eŋlisi Eʋegbe Fijian Finland Tokunɔgbe Finnish Fon France Tokunɔgbe Franse Ga Galician Georgian German Germany Tokunɔgbe Gokana Greek Greenlandic Guarani Gujarati Gun Haitian Creole Hausa Hebrew Herero Hiligaynon Hindi Hiri Motu Hungarian Icelandic Igbo Iloko Indonesia Tokunɔgbe Indonesian Isoko Italian Italy Tokunɔgbe Japan Tokunɔgbe Japanese Kachin Kannada Karen (S'gaw) Kazakh Khana Kikamba Kikaonde Kikongo Kikuyu Kiluba Kimbundu Kinyarwanda Kirghiz Kiribati Kirundi Kisi Kisonge Kongo Korea Tokunɔgbe Korean Krio Kurdish Kurmanji (Caucasus) Kurdish Kurmanji (Cyrillic) Kwangali Kwanyama Lamba Latvian Lenje Lingala Lithuanian Lomwe Luganda Lunda Luo Luvale Macedonian Macua Malagasy Malay Malayalam Maltese Mambwe-Lungu Marathi Marshallese Mauritian Creole Maya Mexico Tokunɔgbe Mixe Mizo Mongolian Moore Myanmar Nahuatl (Central) Nahuatl (Guerrero) Nahuatl (Huasteca) Nahuatl (Northern Puebla) Navajo Ndau Ndebele Ndebele (Zimbabwe) Ndonga Nepali Ngabere Niuean Norwegian Nyaneka Nyungwe Nzema Okpe Oromo Ossetian Otetela Pangasinan Papiamento (Curaçao) Persian Peru Tokunɔgbe Pidzin (Kamerun) Poland Tokunɔgbe Polish Portuguese Portuguese (Portugal) Punjabi Quebec Tokunɔgbe Quechua (Ancash) Quechua (Ayacucho) Quechua (Bolivia) Quechua (Cuzco) Romanian Russia Tokunɔgbe Russian Samoan Sango Sena Sepedi Serbian Serbian (Roman) Sesotho (Lesotho) Setswana Seychelles Creole Shona Sidama Silozi Sinhala Slovak Slovakia Tokunɔgbe Slovenian Solomon Islands Pidgin South Africa Tokunɔgbe Spain Tokunɔgbe Spanish Sranantongo Swahili Swahili (Congo) Swati Swedish Tagalog Tahitian Tamil Tatar Telugu Thai Tigrinya Tiv Tongan Totonac Tshiluba Tshwa Tsonga Turkish Turkmen Tuvaluan Twi Tzotzil Ukrainian Umbundu Urdu Urhobo Uruund Uzbek Valencian Venda Venezuela Tokunɔgbe Vietnamese Wallisian Waray-Waray Welsh Wolaita Xhosa Yoruba Zande Zapotec (Isthmus) Zimbabwe Tokunɔgbe Zulu\n“Madi Esiwo Bu La”\nAlẽvi ɖeka aɖee nye ema va tsi afi aɖe hele xɔxlɔ̃m. Esi wonɔ gbe ɖum le gbeɖuƒe aɖe la, eva ɖe ɖe aga le etɔ susɔeawo ŋu le manyamanya me. Fifiaa, megale etɔwo loo alo wo kplɔlaa kpɔm o. Viviti hã le dodom. Bali aɖe si me lãlénuwo bɔ ɖo mee alẽvi sia bu ɖo, eya ta edze abe wɔna vɔ nɛ ene. Kasia ese ame nyanyɛ aɖe ƒe gbe—wo kplɔlaa ƒe gbee. Alẽkplɔlaa ƒu du va alẽvia gbɔ, kɔe ɖe eƒe akɔnu, eye wòxatsa avɔ si le kɔ me nɛ la ɖe eŋu hekɔe yi aƒe me.\nYEHOWA tsɔ eɖokui sɔ kple alẽkplɔla sia tɔgbi enuenu. Eka ɖe edzi na mí le eƒe Nya la me be: “Nye ŋutɔ madi nye alẽwo, eye malé be na wo.”—Ezekiel 34:11, 12.\n“Alẽ Siwo Meléa Be Na”\nAme kawoe nye Yehowa ƒe alẽwo? Kpuie ko la, woawoe nye ame siwo lɔ̃e hedea ta agu nɛ. Biblia gblɔ be: “Mina míabɔbɔ ade ta agu; mina míadze klo ɖe Yehowa mía Wɔla la ŋkume. Elabena eyae nye mía Mawu, míawo míenye dukɔ le eƒe lãnyiƒe, kple alẽwo le eƒe dzikpɔkpɔ te.” (Psalmo 95:6, 7) Abe ale si ko alẽwo nɔa wo kplɔlaa yome ene la, nenema kee Yehowa subɔlawo hã dina vevie be yewoanɔ yewo kplɔla Yehowa ŋu kplikplikpli. Gake ɖe wote ŋu nɔa eŋu alea ɣesiaɣia? Ao. Ete ŋu dzɔna ɖe Mawu subɔla aɖewo dzi be wova zua “alẽ siwo ka hlẽ,” “alẽ búbuwo,” kple “alẽ siwo tra mɔ.” (Ezekiel 34:12; Mateo 15:24; 1 Petro 2:25) Gake ne edzɔ be ame aɖe tra mɔ hã la, Yehowa mebunɛ be wɔna vɔ nɛ o.\nÐe nèsena le ɖokuiwò me be Yehowa gakpɔtɔ nye Kplɔwòla? Aleke Yehowa ɖenɛ fiana egbea be yenye mía Kplɔla? Na míade ŋugble tso mɔ etɔ̃ aɖewo ŋu kpɔ:\nEnyia mí le gbɔgbɔ me. Yehowa gblɔ be: “Manyi wo le lãnyiƒe damawo . . . Afi mae woatsyɔ akɔ ɖo le gbeɖuƒe nyuitɔwo, eye woaɖu nu le lãnyiƒe damawo.” (Ezekiel 34:14) Yehowa naa gbɔgbɔmenuɖuɖu dami vovovowo mí ɣesiaɣi ɖe ɣeyiɣi nyuitɔ dzi. Ðe nàte ŋu aɖo ŋku nyati aɖe, nuƒo aɖe, alo video aɖe dzi, si ɖo wò gbedodoɖa aɖe ŋu na wò kpɔa? Ðe esia mena nèkpɔe be Yehowa tsɔ ɖe le eme na wò oa?\nEkpɔa mía ta eye wòkpena ɖe mía ŋu. Yehowa do ŋugbe be: “Madi esiwo bu la, makplɔ esiwo tra mɔ agbɔe, mabla abi na esiwo nu vevi wɔ, eye mado ŋusẽ esiwo gbɔdzɔ.” (Ezekiel 34:16) Yehowa doa ŋusẽ ame siwo gbɔdzɔ alo tsi dzimaɖi vevie. Yehowa blaa abi na eƒe alẽ siwo nu vevi wɔ la hekpena ɖe wo ŋu be abia naku na wo—ne haxɔsetɔ aɖee de abia wo ŋu gɔ̃ hã. Ekplɔa esiwo tra mɔ eye ɖewohĩ woƒe dzitsinya le fu ɖem na wo la gbɔnɛ.\nEtsɔ ɖe le míaƒe dedienɔnɔ me. Yehowa gblɔ be: “Makplɔ wo tso teƒe siwo katã woka hlẽ ɖo,” eye “madi esiwo bu la.” (Ezekiel 34:12, 16) Yehowa mebua alẽ búbu be enye alẽ kuku o. Ne alẽ aɖe bu la, enyana; edia eyome mɔ, eye ne ekpɔe la, ekpɔa dzidzɔ. (Mateo 18:12-14) Mewɔ nuku o be eyɔa esubɔla vavãwo be “nye alẽwo, alẽ siwo meléa be na.” (Ezekiel 34:31) Wò hã enye alẽ mawo dometɔ ɖeka.\nYehowa mebua alẽ búbu be enye alẽ kuku o. Ekpɔa dzidzɔ ne eke ɖe alẽ si bu la ŋu\n“Wɔ Míaƒe Ŋkekewo Yeyee Na Mí, Abe Tsã Ene”\nNu ka tae Yehowa le diwòm hele kpewòm be nàtrɔ ava ye gbɔ? Elabena edi be nàkpɔ dzidzɔ. Edo ŋugbe be ‘yeadudu yayra akɔ ɖe yeƒe alẽwo dzi abe tsidzadza ene.’ (Ezekiel 34:26) Menye ŋugbedodo gbɔloe nya mawo nye o. Wò ŋutɔ èkpɔ yayra mawo teƒe kpɔ.\nÈɖo ŋku ɣeyiɣi si me nèva nya Yehowa dzia? Le kpɔɖeŋu me, aleke nèse le ɖokuiwò me esi nèva srɔ̃ nyateƒe dodzidzɔname siwo ku ɖe Mawu ƒe ŋkɔ kple eƒe tameɖoɖo na amegbetɔwo ŋu zi gbãtɔ? Èɖo ŋku dzidzɔ si wònyena na wò ne èwɔ ɖeka kple hati Kristotɔwo le takpekpe suewo kple gãwo me dzia? Ðe medzɔ kpɔ be nèɖe gbeƒã nya nyuia na ame aɖe si tsɔ ɖe le eme vevie eye nètsɔ dzidzɔ kple dzidzeme geɖe yi aƒe mee gbe ma gbe oa?\nÀte ŋu agakpɔ dzidzɔ mawo ake. Mawu subɔla aɖewo siwo nɔ anyi le blema la do gbe ɖa be: “Oo Yehowa, kplɔ mí gbɔe va ɖokuiwò gbɔ, ekema míalɔ̃ faa atrɔ agbɔ. Wɔ míaƒe ŋkekewo yeyee na mí, abe tsã ene.” (Konyifahawo 5:21) Yehowa ɖo gbedodoɖa ma ŋu, eye eƒe amewo gbugbɔ trɔ yi wo de ɖasubɔe le dzidzɔ me abe tsã ene. (Nehemiya 8:17) Yehowa awɔ nenema ke na wò hã.\nKe hã, mele bɔbɔe be ame natrɔ ava Yehowa gbɔ o. Na míadzro kuxi siwo nàte ŋu ado goe ne èdi be yeatrɔ ava Yehowa gbɔ kple ale si nàkpɔ wo gbɔe la me.\nBe nàgaɖo ŋku dzidzɔ siwo nèkpɔna tsã esi nènɔ Mawu ƒe amewo dome dzi la, míele dzi dem ƒo na wò be nàkpɔ\nvideo si nye Mía Nɔviwo Ƒe Habɔbɔ Bliboa Katã.\nrj akpa 1 axa 4-5\nMawu Ƒe Nufiafia Wɔ Wo Ðekae


Mawu Ƒe Nunana Gãtɔ Kekeake—Nu Ka Tae Tafe La Xɔ Asi Ŋutɔ?\nNu kae ana nàbu nunana aɖe be exɔ asi? Ðewohĩ atso nu ene siwo gbɔna la gbɔ: (1) ame si na nua wò, (2) nu si ta wòna nua wò, (3) nu si wòtsɔ sa vɔ hafi na nua wò (4) ne nunanaa kpɔ hiahiã aɖe koŋ gbɔ na wò. Ne míede ŋugble le nu ene siawo ŋu la, awɔe be míakpɔ ŋudzedze ɖe Mawu ƒe nunana gãtɔ kekeake si nye tafea ŋu geɖe wu.\nAME KAE NA NUA?\nNunana aɖewo xɔa asi na mí elabena ame aɖe si le ɖoƒe aɖe loo alo ame aɖe si ŋu míedea bubui vevie ye nɛ mí. Togbɔ be nunana aɖewo menye esiwo ŋu wozã ga geɖe ɖo o hã, woxɔ asi na mí elabena míaƒe ƒometɔ vevi aɖe alo xɔlɔ̃ aɖe si gbɔ míelɔ̃a nu le o ye nɛ mí. Nenemae nu si Russell na Jordan si ŋu nya míegblɔ le nyati si do ŋgɔ me la nɔ nɛ. Aleke esia ku ɖe tafe ƒe nunanaa ŋui?\nGbãa, Biblia gblɔ be: “Mawu dɔ eƒe Tenuvi la ɖo ɖe xexea me, be míakpɔ agbe to eya amea dzi.” (1 Yohanes 4: 9) Susu ma tae nunana sia xɔ asi vevie ɖo. Ŋusẽ mele ame aɖeke si de Mawu nu o. Hakpala aɖe si nye Hebritɔ ŋlɔ bena: “Wò, ame si ŋkɔe nye Yehowa la, wò ɖeɖe koe nye Dziƒoʋĩtɔ ɖe anyigba blibo la dzi.” (Psalmo 83:18) Ame bubu aɖeke meli si nye gã wu Mawu si ate ŋu ana nu mí wu esia o.\nEvelia, Mawue nye “mía Fofo.” (Yesaya 63:16) Le mɔ ka nu? Eyae na agbe mí. Azɔ hã eléa be na mí nuteƒewɔwɔtɔe abe ale si vifofo lɔ̃ame léa be na viawo ene. Esi Mawu nɔ nu ƒom tso eƒe ame aɖewo siwo nɔ anyi le blema ŋu la, eyɔ wo be Efrayim eye wògblɔ be: “Ðe Efrayim menye vi vevi, vi si gbɔ nyemelɔ̃a nu le oa? . . . Esia tae nye dɔme trɔ ɖe eŋu. Makpɔ nublanui nɛ godoo.” (Yeremiya 31:20) Alea tututue Mawu sena le eɖokui me ɖe esubɔla siwo li egbea ŋu. Menye mía Wɔla ŋusẽkatãtɔ koe wònye o, enye mía Fofo wɔnuteƒe kple Xɔlɔ̃ vavã hã. Ðe esia mewɔe be nunana ɖe sia ɖe si tso egbɔ la xɔ asi na mí ŋutɔ oa?\nNU KA TA WÒNA NUA?\nNe lɔlɔ̃ ʋã ame aɖe wòna nu mí la exɔa asi na mí ŋutɔ wu ne amea na nua mí le esi wozi edzi be wòawɔe ta. Ame si naa nu faa tso dzi me la mekpɔa mɔ be woaɖo eteƒe na ye o.\nMawu tsɔ Via na ɖe mía ta elabe elɔ̃ mí. Biblia gblɔ be: “Esia me woɖe Mawu ƒe lɔlɔ̃ ɖe go fia le le mía me, be Mawu dɔ eƒe Tenuvi.” Ðe susu ka ta? “Be míakpɔ agbe to eya amea dzi.” (1 Yohanes 4:9) Dzizizie wònye na Mawu be wòawɔ nu sia? Kura o! “Tafe si Kristo Yesu xe” la nye Mawu ƒe “amenuveve” si wòɖe fia.—Romatɔwo 3:24.\nNu ka tae Mawu ƒe nunanaa nye “amenuveve”? Biblia ɖe eme be: “Mawu ɖe eya ŋutɔ ƒe lɔlɔ̃ na mí fia le esia me be, esime míeganye nu vɔ̃ wɔlawo la, Kristo ku ɖe mía ta.” (Romatɔwo 5:8) Lɔlɔ̃ akuakua ye ʋã Mawu wòtsɔ via na ɖe amegbetɔ nu vɔ̃ me wɔnamanɔŋutɔ siwo gbɔdzɔ la ta. Míedze na lɔlɔ̃ sia o eye míate ŋu axe fe ɖe eta hã gbeɖe o. Eƒe nunana lae nye lɔlɔ̃ɖeɖefia gãtɔ kekeake.\nNU KAE WÒTSƆ SA VƆE?\nNunana aɖewo xɔ asi elabe ame si na nua la tsɔ nu gã aɖe sa vɔe. Ne nane le vevie na ame aɖe gake wòlɔ̃ faa be yeaɖe asi le eŋu na mí la, míegadea asixɔxɔ nua ŋu wu le nu si wòtsɔ sa vɔe ta.\nMawu ‘tsɔ eƒe Tenuvi’ la na. (Yohanes 3:16) Eyae nye eƒe ame vevitɔ kekeake si wòtsɔ na ɖe mía ta. Le ƒe akpeakpe siwo Mawu nɔ xexea wɔm me la, Yesu wɔ dɔ kplii eye wònye ame si ‘wòlɔ̃ vevie.’ (Lododowo 8:30) Yesu nye Mawu ƒe ‘Vi lɔlɔ̃a’ kple “Mawu makpɔmakpɔ la ƒe nɔnɔme.” (Kolosetɔwo 1:13-15) Ame eve aɖeke megali siwo dome le kplikplikpli de wo nu o.\nKe hã Mawu “meve nu le eya ŋutɔ Via gɔ̃ hã ŋu o.” (Romatɔwo 8:32) Yehowa tsɔ eƒe nu vevitɔ kekeake na ɖe mía ta. Mawu ƒe nunana aɖeke mexɔ asi wu esia o.\nNE NUNANAA KPƆ HIAHIÃ AÐE KOŊ GBƆ\nNunana aɖewo xɔ asi elabe wokpɔa hiahiã aɖewo gbɔ, esiwo hiã kpata gɔ̃ hã. Le kpɔɖeŋu me, ɖe dzi madzɔ wò ŋutɔ ne ame aɖe lɔ̃ faa xe atikewɔnya ŋu fe aɖe si axɔ wò ɖe agbe si màte ŋu axe o la na wò oa? Nunana ma axɔ asi na wò ale gbegbe, alo menye nenemae oa?\n“Ale si ko amewo katã kuna le Adam me la, nenema kee woagbɔ agbe wo katã hã le Kristo me.” (1 Korintotɔwo 15:22) Esi míenye Adam ƒe dzidzimeviwo ta la, mí katã míele ‘kukum’ eye míate ŋu asi le dɔléle kple ku ƒe ti la nu alo adzra míawo kple Mawu dome ɖo be míaganye fɔɖilawo le eŋkume o. Eye mí amegbetɔ tsɛwo míate ŋu axɔ mía ɖokui alo ame bubu aɖeke ɖe “agbe” o. Biblia gblɔ be: “Wo dometɔ aɖeke mate ŋu axɔ na nɔvia akpɔ o eye mate ŋu axe etafe na Mawu o, . . . Womate ŋui akpɔ gbeɖe o.” (Psalmo 49:7, 8) Míehiã kpekpeɖeŋu vevie elabena míate ŋu axe tafea o. Ne míawo ɖeɖee la, aglo mí.\nYehowa ƒe lɔlɔ̃ gã la ʋãe wòlɔ̃ faa xe ‘fe sia’ ɖe mía ta, ale be to Yesu dzi la “woagbɔ agbe wo katã.” Aleke tafea wɔ esiae? “Via Yesu ƒe ʋu klɔa nu vɔ̃ ɖe sia ɖe ɖa le mía ŋu.” Ɛ̃, ne míexɔ Yesu ƒe ʋu si wòkɔ ɖi dzi se la, ana woatsɔ míaƒe nu vɔ̃wo ake mí eye míakpɔ agbe mavɔ. (1 Yohanes 1:7; 5:13) Eye aleke tafe sia aɖe vi na míaƒe ame vevi siwo ku la hãe? “Esi wònye ame dzie ku to va ta la, ame kukuwo ƒe tsitretsitsi la hã to ame [si nye Yesu] dzi va.”—1 Korintotɔwo 15:21. *\nLɔlɔ̃ meʋã ame si le ŋusẽnɔƒe aɖe wòna nane si de ŋgɔ wu Yesu ƒe vɔsaa kpɔ o. Ame aɖeke mena naneke mí wòde nu si Yehowa Mawu na mí la nu o. Eye nunana aɖeke mekpɔ míaƒe hiahiã vevi aɖe gbɔ de Yesu ƒe vɔsa si ɖe mí tso nu vɔ̃ kple ku si me nu o. Nyateƒee, nunana aɖeke mate ŋu agogo asixɔxɔ si gbegbe le tafea ŋu o.\n^ mm. 19 Àte ŋu axlẽ nu geɖe tso Mawu ƒe tameɖoɖo be yeafɔ ame kukuwo ɖe tsitre ŋu le agbalẽ si nye Nuka Tututue Nye Biblia ƒe Nufiafia? ƒe ta 7 lia me. Yehowa Ðasefowoe tae. Àkpɔe le Internet hã dzi le www.jw.org/ee.\nAme geɖe nya nufiafia si nye be ɖe Yesu va ku ɖe mía ta be míakpɔ agbe. Gake aleke tututue eƒe kua ɖea vi na míi?\nNu kae nya si nye “Mawu Enye Lɔlɔ̃” fia ŋutɔŋutɔ?\nƉoe Ɖe Amewo Ɖoe Ɖe Amewo Mawu Ƒe Nunana Gãtɔ Kekeake—Nu Ka Tae Wòxɔ Asi Ŋutɔ?\nAle Si Yesu Ƒe Ku Ate Ŋu Aɖe Wò


Psalmowo 115 - Holy Bible [Ewe Bible 1913] - (Psa 115)\nMenye míawo o, Yehowa, menye míawo ŋu nade bubui o, ke boŋ wò ŋkɔ la ŋue le wò amenuveve kple wò nyateƒe la ta!\nNukaŋuti dukɔwo anɔ gbɔgblɔm be: Atike ga woƒe Mawu la le?\nMía Mawu le dziƒo, nusianu, si dze eŋu la, wòwɔna.\nWoƒe legbawo nye klosalo kple sika, amegbetɔ ƒe asinudɔwɔwɔwo wonye.\nNu li na wowomeƒoa nu o; ŋku li na wo, womekpɔa nu o;\nto li na wo, womesea nu o; ŋɔti li na wo, womeʋẽa nu sena o;\nasi li na wo, wometea nu kpɔna o; afɔ li na wo, womezɔa azɔli o, eye womeƒoa nu toa ve me o.\nAmesiwo wɔa wo kple amesiwo katã ɖoa dzi ɖe wo ŋu la, sɔ kpli wo.\nIsrael ɖo dzi ɖe Yehowa ŋu; woƒe xɔname kple akpoxɔnu wònye!\nAron ƒe aƒe, miɖo dzi ɖe Yehowa ŋu; woƒe xɔname kple akpoxɔnu wònye!\nMi amesiwo vɔ̃a Yehowa, miɖo dzi ɖe Yehowa ŋu; woƒe xɔname kple akpoxɔnu wònye!\nYehowa ɖo ŋku mía dzi; ayra Israel ƒe aƒe la, ayrae; ayra Aron ƒe aƒe la;\nayra amesiwo vaa Yehowa, ɖeviwo kple tsitsiawo siaa.\nYehowa adzi mia kple mia viwo de dzi.\nYehowa, dzikple anyigbawɔla, ƒe ame yayrawo mienye.\nDziƒo enye dziƒo na Yehowa, ke etsɔ anyigba na amegbetɔviwo.\nboŋ míawoe akafu Yehowa tso fifia vaseɖe mavɔ me. Mikafu Yehowa!


De Bubu Ame Siwo Dze Na Bubu La Ŋu | Nusɔsrɔ̃\nGBE BUBU Afrikaans Albanian Amerika Tokunɔgbe Amharic Angola Tokunɔgbe Arabic Argentina Tokunɔgbe Armenian Armenian (West) Australia Tokunɔgbe Aymara Azerbaijani Azerbaijani (Cyrillic) Bashkir Bassa (Cameroon) Bengali Bicol Bolivia Tokunɔgbe Boulou Brazil Tokunɔgbe Britain Tokunɔgbe Bulgarian Catalan Cebuano Chichewa Chile Tokunɔgbe China Kantongbe (Bɔbɔetɔ) China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) China Tokunɔgbe Chitonga Chitonga (Malawi) Chitumbuka Chiyao Chuvash Cibemba Cinyanja Colombia Tokunɔgbe Croatian Cuba Tokunɔgbe Czech Czech Republic Tokunɔgbe Dangme Danish Digor Douala Dutch Ecuador Tokunɔgbe Efik Estonian Eŋlisi Eʋegbe Fijian Finland Tokunɔgbe Finnish Fon France Tokunɔgbe Franse Ga Georgian German Germany Tokunɔgbe Greek Guarani Gujarati Gun Haitian Creole Hausa Hebrew Hiligaynon Hindi Hiri Motu Hungarian Hungary Tokunɔgbe Ibanag Icelandic Igbo Iloko India Tokunɔgbe Indonesia Tokunɔgbe Indonesian Isoko Italian Italy Tokunɔgbe Japan Tokunɔgbe Japanese Jula Kabiye Kannada Kikamba Kikaonde Kikuyu Kiluba Kinyarwanda Kirghiz Kiribati Kirundi Kisonge Kongo Korea Tokunɔgbe Korean Kurdish Kurmanji Kurdish Kurmanji (Caucasus) Kurdish Kurmanji (Cyrillic) Kwangali Kwanyama Latvian Lingala Lithuanian Luganda Lunda Luo Luvale Macedonian Malagasy Malay Malayalam Mambwe-Lungu Marathi Maya Mbunda Mexico Tokunɔgbe Mingrelian Mongolian Moore Motu Myanmar Ndebele Ndebele (Zimbabwe) Ndonga Nepali Nigerian Pidgin Norwegian Nzema Okpe Oromo Ossetian Otetela Pangasinan Papiamento (Curaçao) Paraguay Tokunɔgbe Persian Peru Tokunɔgbe Philippines Tokunɔgbe Pidzin (Kamerun) Poland Tokunɔgbe Polish Portugal Tokunɔgbe Portuguese Punjabi Quebec Tokunɔgbe Quechua (Bolivia) Romania Tokunɔgbe Romanian Russia Tokunɔgbe Russian Samoan Sango Sepedi Serbian Serbian (Roman) Sesotho (Lesotho) Sesotho (South Africa) Setswana Shona Sidama Silozi Sinhala Slovak Slovakia Tokunɔgbe Slovenian Solomon Islands Pidgin Spain Tokunɔgbe Spanish Sranantongo Swahili Swahili (Congo) Swati Swedish Tagalog Taiwan Tokunɔgbe Tajiki Tamil Tatar Telugu Tetun Dili Thai Tigrinya Tiv Tok Pisin Tongan Tshiluba Tsonga Turkish Turkmen Tuvaluan Twi Tzotzil Ukrainian Urhobo Uzbek Venda Venezuela Tokunɔgbe Vietnamese Waray-Waray Welsh Wolaita Xhosa Yoruba Zande Zapotec (Isthmus) Zimbabwe Tokunɔgbe Zulu\n“Ame si bɔbɔ nɔ fiazikpui la dzi kple Alẽvi la tɔ nanye kafukafu, bubu, ŋutikɔkɔe kple ŋusẽ tso mavɔ me yi mavɔ me.”—NYAÐ. 5:13.\nHADZIDZI: 9, 108\nNu ka tae Yehowa kple Kristo dze na bubu?\nAmegbetɔ kawoe dze na bubu, eye nu ka tae?\nNe míede bubu ame siwo dze nɛ ŋu la, viɖe kawoe dona tso eme?\n1. Nu ka tae ame aɖewo dze na bubu ɖo, eye nu ka mee míadzro le nyati sia me?\nBE WOADE bubu ame aɖe ŋu fia be woawɔ nu ɖe eŋu etɔxɛe eye woabui. Eme kɔ ƒãa be ne woawɔ nu ɖe ame ŋu etɔxɛe ahabui alea la, ke efia be ewɔ nane si tae wòdze na bubu ɖo, alo ele ɖoƒe tɔxɛ aɖe. Eya ta míate ŋu abia be, Ame kawo ŋue wòle be míade bubui, eye nu ka tae wodze nɛ?\n2, 3. (a) Nu ka tae Yehowa dze na bubu tɔxɛ? (Kpɔ nɔnɔmetata si le nyati sia ƒe gɔmedzedze.) (b) Ame kae nye Alẽvi si ŋu woƒo nu tsoe le Nyaɖeɖefia 5:13, eye nu ka tae wòdze na bubu?\n2 Nyaɖeɖefia 5:13 gblɔ be, “Ame si bɔbɔ nɔ fiazikpui la dzi kple Alẽvi la” dze na bubu. Biblia-gbalẽ ma ke ƒe ta 4 lia gblɔ susu aɖe si tae Yehowa dze na bubu ɖo. Mawudɔla siwo le ɖoƒe kɔkɔ le dziƒo kɔa gbe dzi kafua Yehowa, “Ame si le agbe tso mavɔ me yi mavɔ me la.” Wogblɔna be: “Yehowa, mía Mawu, wòe dze be nàxɔ ŋutikɔkɔe, bubu kple ŋusẽ, elabena wòe wɔ nuwo katã, eye wò lɔlɔ̃nu ta woli, eye wowɔ wo ɖo.”—Nyaɖ. 4:9-11.\n3 Alẽvi lae nye Yesu Kristo; eyae nye “Mawu ƒe Alẽvi si le xexea ƒe nu vɔ̃ ɖem ɖa.” (Yoh. 1:29) Biblia na míenya be ekɔ boo wu amegbetɔ siwo le fia ɖum fifia kple esiwo ɖu fia va yi. Biblia gblɔ be: ‘Eyae nye fiawo katã ƒe Fia kple aƒetɔ katã ƒe Aƒetɔ, ame si ko si makumakunyenye le, ame si le kekeli si ŋu womate ŋu ate ɖo o la me, ame si amegbetɔ aɖeke mekpɔ kpɔ alo ate ŋu akpɔ o.’ (1 Tim. 6:14-16) Bu eŋu kpɔ ko, fia kae gali si lɔ̃ faa ku be wòanye fexexe ɖe míaƒe nu vɔ̃wo ta? Ðe esia meʋã wò be nàwɔ ɖeka kple mawudɔla akpe ewo teƒe akpe ewoawo le Alẽvi la kafukafu me oa? Wole gbɔgblɔm be: “Alẽvi si wowu la dze, be wòaxɔ ŋusẽ kple kesinɔnu, nunya, ŋutete, bubu, ŋutikɔkɔe kple kafukafu.”—Nyaɖ. 5:12.\n4. Nu ka tae wòle vevie ŋutɔ be míade bubu Yehowa kple Yesu ŋu?\n4 Bubudede Yehowa kple Kristo siaa ŋu le vevie ale gbegbe. Míaƒe agbe mavɔ kpɔkpɔ nɔ te ɖe esia dzi. Nya si Yesu gblɔ le Yohanes 5:22, 23 la na nya ma me kɔ ƒãa. Egblɔ be: “Fofo la medrɔ̃a ʋɔnu ame aɖeke o, ke boŋ etsɔ ʋɔnudɔdrɔ̃ la katã de asi na Vi la, ne amewo katã nade bubu Vi la ŋu abe ale si ko wodea bubu Fofo la ŋu ene. Ame si medea bubu Vi la ŋu o la, medea bubu Fofo si dɔe ɖa la hã ŋu o.”—Xlẽ Psalmo 2:11, 12.\n5. Nu ka tae wòle be míade bubu si sɔ ame sia ame ŋu?\n5 Mawu wɔ amegbetɔwo “ɖe eƒe nɔnɔme nu.” (1 Mose 1:27) Eya ta, amegbetɔ akpa gãtɔ ɖea Mawu ƒe nɔnɔme nyuiawo fiana va se ɖe afi aɖe. Ŋutete le amegbetɔwo si be woalɔ̃ wo nɔewo, woanyo dɔme ahase veve ɖe ame nu. Esi Mawu na dzitsinya amegbetɔwo ta la, dzɔdzɔmeŋutetea le wo ŋu be woade vovo nyui kple vɔ̃, anukwareɖiɖi kple anukwaremaɖimaɖi, nu si sɔ kple nu si mesɔ o dome—ke hã, ɣeaɖewoɣi la, dzitsinyaa mewɔa dɔ nyuie o le blibomademade ta. (Rom. 2:14, 15) Le dzɔdzɔme nu la, amegbetɔwo lɔ̃a nu siwo le dzadzɛ kple nu siwo nya kpɔ. Mí katã míedina be míanɔ anyi kple amewo le ŋutifafa me. Eya ta, amegbetɔwo nya alo womeɖanyae o, woɖea Yehowa ƒe ŋutikɔkɔe fiana va se ɖe afi aɖe, eye le susu sia ta, wodze be woade bubu si sɔ wo ŋu.—Ps. 8:5.\nDA SƆ LE BUBUDEDE AMEWO ŊU ME\n6, 7. Le bubudede amewo ŋu me la, aleke Yehowa Ðasefowo to vovo na ame geɖewo?\n6 Dadasɔ hiã hafi míanya bubu si tɔgbi míade amegbetɔwo ŋu kple afi si míade bubu wo ŋu ase ɖo. Satana ƒe xexea ƒe gbɔgbɔ kpɔ ŋusẽ ɖe amegbetɔ madeblibo akpa gãtɔ dzi ale gbegbe. Esia tae ame aɖewo dea bubu ŋutsu kple nyɔnu aɖewo ŋu abe mawuwoe wonye ene le esi teƒe be woade bubu si amegbetɔwo dze na la ko woamawo ŋu. Amewo dea bubu tɔxɛ subɔsubɔhakplɔlawo, kamedefefewɔla xɔŋkɔwo, hadzila bibiwo, fefewɔlawo kple ame xɔŋkɔ bubuwo ŋu, eye zi geɖe la, wobua wo be wokɔ boo wu amegbetɔ bubuwo. Esia ta, ɖeviwo kple tsitsiawo siaa dina be yewoanɔ abe woamawo ene; wosrɔ̃a woƒe nɔnɔme, awudodo kple agbenɔnɔ.\n7 Kristotɔ vavãwo ƒoa asa na bubudede amegbetɔwo ŋu ƒe susu totro ma. Le amegbetɔ siwo katã nɔ anyigba dzi kpɔ dome la, Kristo ɖeka koe ɖo kpɔɖeŋu deblibo ɖi si wòle be míasrɔ̃. (1 Pet. 2:21) Ne míedea bubu amegbetɔwo ŋu wu ale si dze la, esia mado dzidzɔ na Mawu o. Ele be nyateƒenya sia nanɔ susu me na mí ɣesiaɣi: “Wo katã wɔ nu vɔ̃, eye wometea ŋu ɖoa Mawu ƒe ŋutikɔkɔe la gbɔ o.” (Rom. 3:23) Eya ta, amegbetɔ aɖeke medze na bubu si ana wòadze abe mawue wònye ene o. Esia anye trɔ̃subɔsubɔ.\n8, 9. (a) Aleke Yehowa Ðasefowo bua dziɖuɖumegãwoe? (b) Afi kae wòle be míaɖo to dziɖuɖumegãwo ase ɖo?\n8 Edze be míade bubu ame aɖewo ŋu le ɖoƒe si wole ta. Dziɖuɖumegãwo ƒe dɔe wònye be woakpɔ egbɔ be dumeviwo wɔ se dzi eye nuwo zɔ ɖe ɖoɖo nu le dukɔa me, eye woakpɔ dukɔmeviwo ƒe nuhiahiãwo gbɔ. Esia ɖea vi na ame sia ame. Esia ta, apostolo Paulo ɖo aɖaŋu na Kristotɔwo be woabu dziɖuɖumegã siawo tɔgbi be wonye ‘ŋusẽtɔ’ siwo wòle be Kristotɔwo nabɔbɔ wo ɖokui na. Eɖo aɖaŋu na Kristotɔwo be: “Mitsɔ nu si ame sia ame dze na la nɛ: ame si dze na adzɔ la, mixe adzɔ nɛ; . . . ame si dze na bubu la, mibui.”—Rom. 13:1, 7.\n9 Eya ta, Yehowa Ðasefowo dea bubu dziɖuɖumegãwo ŋu, abe ale si ko wòle be dukɔmevi ɖe sia ɖe nade bubu wo ŋu ene. Míewɔa nu aduadu kpli wo ale be woawɔ woƒe dɔwo nyuie. Ke hã, Ŋɔŋlɔawo ɖo seɖoƒe na bubu si míade wo ŋu kple kpekpeɖeŋu si míana wo, eye esia sɔ. Eya ta, ne wobia tso mía si be míawɔ nane si nye dada le Mawu ƒe se dzi la, mímate ŋu aɖo to wo o. Le go siawo tɔgbi me la, míeɖoa to Yehowa, ke menye amegbetɔ o.—Xlẽ 1 Petro 2:13-17.\n10. Aleke Yehowa subɔla siwo nɔ anyi le blema la ɖo kpɔɖeŋu nyui ɖi na mí le bubudede dziɖuɖuwo kple dziɖuɖumegãwo ŋu me?\n10 Yehowa subɔla siwo nɔ anyi le blema la ɖo kpɔɖeŋu nyui ɖi na mí le bubudede dziɖuɖuwo kple dziɖuɖumegãwo ŋu me. Esi wobia tso amewo si le Roma Fiaɖuƒea me be woade woƒe ŋkɔ agbalẽ me la, Yosef kple Maria wɔ ɖe edzi. Wozɔ mɔ yi Betlehem, togbɔ be fu tsi ɖe Maria ƒo eye wòsusɔ vie wòadzi eƒe ŋgɔgbevi la hã. (Luka 2:1-5) Emegbe, esi wotso Paulo nu be eda le se dzi la, eʋli eɖokui ta bubutɔe, eye wòde bubu si sɔ Fia Herodes Agripa ŋu. Ede bubu Festo, si nye Roma nuto si nye Yudea la ƒe nutodziɖula hã ŋu.—Dɔw. 25:1-12; 26:1-3.\n11, 12. (a) Nu ka tae bubu si míedea dziɖuɖumegãwo ŋu to vovo na bubu si míedea subɔsubɔhakplɔlawo ŋu? (b) Nu nyui kae do tso eme esi Ðasefo Austriatɔ aɖe de bubu dunyahela aɖe ŋu?\n11 Ke hã, Yehowa Ðasefowo mewɔa nu ɖe subɔsubɔhakplɔlawo ŋu abe ame siwo dze na bubu tɔxɛ ene o togbɔ be ame siawo kpɔa mɔ nɛ hã. Alakpasubɔsubɔhawo gblɔa alakpanyawo ɖe Mawu ŋu eye wotroa gbo eƒe Nya la. Eya ta, míedea bubu subɔsubɔhakplɔlawo ŋu abe mía havi amegbetɔwo ene, gake mímedea bubu tɔxɛ wo ŋu o. Le Yesu ƒe anyigbadzinɔɣi la, eka mo na ame siawo tɔgbi eye wògblɔ be wonye alakpanuwɔlawo kple mɔfiala ŋkuagbãtɔwo. (Mat. 23:23, 24) Ke hã, ne míedea bubu si sɔ dziɖuɖumegãwo ŋu la, nu nyui siwo míesusu o gɔ̃ hã tea ŋu dona tsoa eme.\n12 Nɔviŋutsu Leopold Engleitner nye Ðasefo dovevienu si nɔ Austria. Gbe ɖeka Nazitɔwo va lée de keteke me hekplɔe yi Buchenwald fuwɔamesaɖa me. Aƒetɔ aɖe si ŋkɔe nye Heinrich Gleissner hã nɔ ame siwo wolé de ketekea me la dome. Aƒetɔ sia nye dunyahela le Austria. Ke hã, eƒe nu meva dze Nazitɔwo ŋu o. Esime wonɔ ketekea me la, Nɔviŋutsu Engleitner ƒo nu tso eƒe dzixɔsewo ŋu na Gleissner bubutɔe, eye eya hã ɖo to nyuie. Esi xexemeʋa evelia ke la, Gleissner zã eƒe ɖoƒea tsɔ kpe ɖe Ðasefowo ŋu le Austria zi geɖe. Ðewohĩ àɖo ŋku nu nyui siwo tea ŋu dona tso eme ne Ðasefowo de bubu si sɔ dziɖuɖumegãwo ŋu abe ale si Biblia bia tso Kristotɔwo si be woawɔe ene la ƒe kpɔɖeŋu bubuwo dzi.\nAME BUBU SIWO ŊU WÒLE BE MÍADE BUBUI\n13. Ame kawo ŋue wòle vevie be míade bubui, eye nu ka tae?\n13 Edze be míade bubu míaƒe haxɔsetɔwo hã ŋu, vevietɔ hamemetsitsi siwo le ŋgɔ xɔm le hamea me. (Xlẽ 1 Timoteo 5:17.) Dukɔ ka mee nɔviŋutsu siawo ɖatso o, afi ka kee woɖade suku se ɖo o, ɖoƒe kae ɖale wo si o, eye aleke kee woƒe ganyawo le o, míedea bubu wo ŋu. Biblia gblɔ be wonye “nunana siwo nye amewo,” eye wowɔa akpa vevi aɖe le Mawu ƒe ɖoɖowo me be woakpɔ eƒe amewo ƒe nuhiahiãwo gbɔ. (Ef. 4:8) Bu hamemetsitsiwo, nutome sue dzikpɔlawo, Alɔdzekɔmiti me tɔwo kple Dɔdzikpɔhaa me tɔwo ŋu kpɔ. Mía nɔvi siwo nɔ anyi le ƒe alafa gbãtɔ me la de bubu ame siwo nɔ ŋgɔ xɔm la ŋu, eye míawo hã míesrɔ̃a woƒe kpɔɖeŋua egbea. Mímedea bubu Kristo hamea teƒenɔlawo ŋu abe mawuwoe wonye ene o, eye ne wole mía dome la, míewɔa nu abe mawudɔlawoe wonye le mía gbɔ ene o. Ke hã, míedea bubu nɔviŋutsu mawo ŋu le woƒe dɔ sesẽ wɔwɔ kple ɖokuibɔbɔ ta.—Xlẽ 2 Korintotɔwo 1:24; Nyaɖeɖefia 19:10.\n14, 15. Aleke Kristotɔ hamemetsitsiwo to vovo na subɔsubɔhakplɔla geɖewo?\n14 Hamea me tɔwo kpɔnɛ be hamemetsitsi siawo nye alẽkplɔla siwo bɔbɔ wo ɖokuiwo. Le woƒe ɖokuibɔbɔ ta la, womelɔ̃na be woawɔ nu ɖe yewo ŋu abe xexe sia me ame xɔŋkɔwo ene o. Esia na woto vovo na egbegbe subɔsubɔhakplɔlawo kple esiwo nɔ anyi le ƒe alafa gbãtɔ me, siwo ŋu Yesu gblɔ le be: “Wolɔ̃a bubunɔƒewo nɔnɔ le fiẽnuɖuƒewo kple ŋgɔgbezikpuiwo dzi nɔnɔ le ƒuƒoƒewo, eye wodina be amewo nado gbe na yewo bubutɔe le ablɔwo me.”—Mat. 23:6, 7.\n15 Kristotɔ hamemetsitsiwo bɔbɔa wo ɖokuiwo wɔna ɖe nya siwo Yesu gblɔ dzi be: “Migana woayɔ mi be Rabi o, elabena ame ɖeka koe nye miaƒe Nufiala, ke mi katã la, nɔviwo mienye. Eye migayɔ ame aɖeke be mia fofo le anyigba dzi hã o, elabena ame ɖekae nye mia Fofo, Ame si le dziƒo. Eye womegayɔ mi be kplɔlawo hã o, elabena ame ɖekae nye miaƒe Kplɔla, eyae nye Kristo la. Ke ame si nye gãtɔ le mia dome la nanye miaƒe subɔla. Ame si doa eɖokui ɖe dzi la, woabɔbɔe ɖe anyi, eye ame si bɔbɔa eɖokui la, woadoe ɖe dzi.” (Mat. 23:8-12) Eya ta, àte ŋu ase nu si tae Ðasefo siwo le xexea me godoo la lɔ̃a hamemetsitsiwo hedea bubu wo ŋu la gɔme.\nEsi hamemetsitsiwo subɔa mí ɖokuibɔbɔ- tɔe ta la, míelɔ̃a wo hedea bubu wo ŋu (Kpɔ memama 13-15)\n16. Nu ka tae wòle be nàyi edzi anɔ agbagba dzem be yease ale si Biblia gblɔ be míade bubu amewo ŋu la gɔme ahawɔ ɖe edzi?\n16 Le nyateƒe me la, ate ŋu axɔ ɣeyiɣi hafi míada asɔ ahanya afi si míade bubu amewo ŋu ase ɖo kple ame siwo ŋu wòle be míade bubui. Aleae wònɔ le Kristotɔ gbãtɔwo hã gome. (Dɔw. 10:22-26; 3 Yoh. 9, 10) Ke hã, ne míedze agbagba wɔ ɖe nya si Biblia gblɔ ku ɖe bubudede amewo ŋu dzi la, nu nyui geɖe dona tso eme. Ɛ̃, ne míeda sɔ le bubudede amewo ŋu me la, eɖea vi geɖe.\nVIÐE SIWO DONA TSO BUBU SI SƆ DEDE AMEWO ŊU ME\n17. Viɖe siwo dona tso bubudede dziɖuɖumegãwo ŋu me la dometɔ aɖewo ɖe?\n17 Ne míedea bubu dziɖuɖumegãwo ŋu la, esia ate ŋu awɔe be woaʋli míaƒe gomenɔamesiwo ta ale be míate ŋu aɖe gbeƒã mɔxeɖenuwo manɔmee. Esia wɔnɛ be zi geɖe la, wodea bubu míaƒe dɔa ŋu. Ƒe geɖe ye nye esi va yi la, Birgit, si nye mɔɖela le Germany la yi vianyɔnu ƒe gododo le suku ƒe wɔna teƒe. Le afi ma la, nufialawo gblɔ na Birgit be dzidzɔe wònye na yewo be Ðasefowo ƒe viwo dea yewoƒe sukua ƒe aɖewoe nye esia. Wogblɔ be ate ɖe yewo dzi ŋutɔ ne Ðasefowo ƒe vi aɖeke mele yewoƒe sukua o. Birgit gblɔ na wo be: “Míefiaa mía viwo be woanɔ agbe ɖe Mawu ƒe nudidiwo nu, eye esia bia be woade bubu nufialawo ŋu.” Nufialaawo dometɔ ɖeka gblɔ be: “Ne ɖe ɖeviwo katã le abe mia viwo ene la, míase vivi na nufiafia ale gbegbe.” Kwasiɖa aɖewo megbe la, nufialaawo dometɔ ɖeka de nutome gã takpekpe le Leipzig.\n18, 19. Nu ka tae wòle be míalé ŋku ɖe ale si míedea bubu hamemetsitsiwo ŋui ŋu?\n18 Ele be míaɖe mɔ Mawu ƒe Nyaa me mɔfiame deblibo siwo me nunya le la nafia mɔ mí be míade bubu si sɔ hamemetsitsiwo ŋu. (Xlẽ Hebritɔwo 13:7, 17.) Míate ŋu akafu wo ɖe woƒe dɔ sesẽ wɔwɔ ta, eye ele be míawɔe hã. Tsɔ kpe ɖe eŋu la, ele be míadze agbagba awɔ ɖe mɔfiame siwo wonana mí la dzi. Ne míewɔnɛ alea la, akpe ɖe wo ŋu woawɔ dɔ siwo wode asi na wo la kple dzidzɔ. Gake esia mefia be míadze agbagba asrɔ̃ ale si tututu hamemetsitsi “xɔŋkɔ” aɖe doa awui, ale si wòƒoa dutoƒonuƒoe alo ale si wòɖoa dzee gɔ̃ hã o. Masɔ be míawɔe alea o. Mele be míaŋlɔ be o be ame madeblibowoe hamemetsitsiwo hã nye. Kristoe nye míaƒe kpɔɖeŋuɖola si wòle be míasrɔ̃.\n19 Ne míedea bubu si sɔ hamemetsitsiwo ŋu evɔ le ɣeyiɣi ma ke me mímewɔa nu ɖe wo ŋu abe ale si amewo wɔa nu ɖe ame xɔŋkɔwo ŋu le xexea me ene o la, eɖea vi na wo. Enana wònɔa bɔbɔe na wo be woaƒo asa na dada. Azɔ hã, awɔe be womase le wo ɖokui me be yewonyo wu ame bubuwo o.\n20. Aleke bubudede amewo ŋu ɖea vi na mí?\n20 Bubudede amewo ŋu ɖea vi na míawo ŋutɔwo hã. Ekpena ɖe mía ŋu be míaganye ɖokuiŋudzelawo o. Ewɔnɛ hã be ne wode bubu mía ŋu alo wokafu mí la, mímebua mía ɖokui ŋu wu ale si dze o. Egakpena ɖe mía ŋu hã be míeyia edzi zɔna kple Yehowa ƒe habɔbɔa, si ƒoa asa na bubu tɔxɛ si medze o dede amegbetɔwo ŋu, woɖanye haxɔsetɔwo alo dzimaxɔsetɔwo o. Gawu la, enye nuwɔwɔ le nunya me, elabe ekpena ɖe mía ŋu be ne ame aɖe si ŋu míedea bubui va wɔ nane si míenɔ mɔ kpɔm na o la, mazu nukikli nu mí o.\n21. Nu kae nye viɖe gãtɔ si dona tso bubu si sɔ dede ame siwo dze nɛ ŋu me?\n21 Viɖe gãtɔ si dona tso bubu si sɔ dede ame siwo dze nɛ ŋu me ye nye be esia wɔwɔ dzea Mawu ŋu. Nuwɔwɔ alea sɔ kple nu si Mawu di tso mía si eye wòɖenɛ fiana be míewɔa nuteƒe nɛ. Ewɔnɛ hã be eɖoa nya ŋu na ame sia ame si adi be yeaɖe alɔme le eŋu. (Lod. 27:11) Susu totrowo le xexea me tɔ akpa gãtɔ si ku ɖe bubu si wòdze be woade amewo ŋu ƒe nyaa ŋu. Dzidzɔ ka gbegbee nye esi wònye na mí be míenya ale si Yehowa di be míade bubu amewo ŋu!\nƉoe Ɖe Amewo Ɖoe Ɖe Amewo De Bubu Ame Siwo Dze Na Bubu La Ŋu\nOdio Nu siwo woate ŋu aƒo ase ƒe kɔpiwɔwɔ ƒe tiatiawo GBETAKPƆXƆ—TATA SI MÍESRƆ̃NA March 2017\nƉoe Ɖe Amewo Ɖoe Ɖe Amewo GBETAKPƆXƆ—TATA SI MÍESRƆ̃NA March 2017


Da Akpe Ðe Mawu Ƒe Amenuveve Ta | Nusɔsrɔ̃\nGBE BUBU Acholi Afrikaans Albanian Amerika Tokunɔgbe Amharic Angola Tokunɔgbe Arabic Argentina Tokunɔgbe Armenian Australia Tokunɔgbe Aymara Azerbaijani Azerbaijani (Cyrillic) Bashkir Bassa (Cameroon) Bengali Bicol Boulou Brazil Tokunɔgbe Britain Tokunɔgbe Bulgarian Catalan Cebuano Chichewa Chile Tokunɔgbe China Mandaringbe (Bɔbɔetɔ) China Mandaringbe (Xoxotɔ) China Tokunɔgbe Chitonga Chitonga (Malawi) Chitumbuka Chiyao Chuvash Cibemba Cinyanja Colombia Tokunɔgbe Croatian Czech Dangme Danish Dutch Ecuador Tokunɔgbe Efik Estonian Eŋlisi Eʋegbe Fijian Finland Tokunɔgbe Finnish Fon Franse Ga Georgian German Germany Tokunɔgbe Greek Guarani Gujarati Gun Hausa Hebrew Hiligaynon Hindi Hiri Motu Hungarian Icelandic Igbo Iloko Indonesian Isoko Italian Italy Tokunɔgbe Japan Tokunɔgbe Japanese Kabiye Kannada Kikamba Kikaonde Kikuyu Kinyarwanda Kirghiz Kiribati Kirundi Korean Kurdish Kurmanji (Caucasus) Kurdish Kurmanji (Cyrillic) Kwangali Kwanyama Lamba Latvian Lhukonzo Lithuanian Luganda Lunda Luo Luvale Macedonian Malagasy Malay Malayalam Mambwe-Lungu Marathi Maya Mbunda Mexico Tokunɔgbe Mixe Mongolian Moore Myanmar Ndebele Ndebele (Zimbabwe) Ndonga Nepali Nigerian Pidgin Norwegian Nzema Okpe Oromo Ossetian Otetela Pangasinan Papiamento (Curaçao) Paraguay Tokunɔgbe Persian Peru Tokunɔgbe Poland Tokunɔgbe Polish Portuguese Punjabi Quechua (Bolivia) Romanian Runyankore Russia Tokunɔgbe Russian Samoan Sango Sepedi Serbian Serbian (Roman) Sesotho (Lesotho) Setswana Shona Sidama Silozi Sinhala Slovak Slovenian Solomon Islands Pidgin South Africa Tokunɔgbe Spain Tokunɔgbe Spanish Sranantongo Swahili Swati Swedish Tagalog Taiwan Tokunɔgbe Tajiki Tamil Tatar Telugu Tetun Dili Thai Tigrinya Tiv Tok Pisin Tshwa Turkish Turkmen Tuvaluan Twi Tzotzil Ukrainian Urdu Urhobo Uzbek Venda Venezuela Tokunɔgbe Vietnamese Waray-Waray Welsh Wolaita Xhosa Yoruba Zande Zapotec (Isthmus) Zimbabwe Tokunɔgbe Zulu\n“Míexɔ amenuveve ɖe amenuveve dzi.”—YOH. 1:16.\nHADZIDZI: 95, 13\nNu kae nye Yehowa ƒe amenuvevenunana gãtɔ kekeake?\nAleke míaɖee afia be nu vɔ̃ megale fia ɖum ɖe mía dzi o ke amenuveve boŋ ye?\nYayra kawoe míekpɔ le Yehowa ƒe amenuveve ta?\n1, 2. (a) Gblɔ Yesu ƒe kpɔɖeŋu si ku ɖe waingbletɔ la ŋu kpuie. (b) Aleke kpɔɖeŋu sia na míekpɔ nu si dɔmenyo kple amenuveve fia?\nGBE ÐEKA ŋdi la, waingbletɔ aɖe yi asi me be yeadi amewo woava wɔ dɔ le yeƒe waingble me. Ame siwo wòkpɔ la lɔ̃ ɖe fetu si wòbe yeaxe na wo dzi eye woyi dɔa me. Gake esi agbletɔa hiã dɔwɔla geɖe wu ta la, etrɔ yi ɖadi apadɔwɔlawo enuenu le ŋkekea me hedo fetu si sɔ ŋugbe na wo, wo dometɔ siwo wòkpɔ le ɣetrɔ me gɔ̃ hã. Esi fiẽsi ɖo la, eƒo dɔwɔlawo nu ƒu, eye wòxe fe sɔsɔe na ame siwo wɔ dɔ gaƒoƒo geɖe kple esiwo wɔ dɔ gaƒoƒo ɖeka la siaa. Ame siwo wòtsɔ gbã be woawɔ dɔ na ye la to nyatoƒoe le eŋu. Waingbletɔa ɖo eŋu na wo dometɔ ɖeka be: ‘Ðe mèlɔ̃ ɖe fetu si mebe maxe na wò dzi xoxo oa? Ðe nyemekpɔ mɔ axe fe na nye dɔwɔlawo katã ale si medi oa? Alo dɔmenyo si mewɔ lae le ŋu biãm na wòa?’—Mat. 20:1-15, etenuŋɔŋlɔ.\n2 Yesu ƒe lododoa ɖoa ŋku Yehowa ƒe nɔnɔme aɖe si ŋu Biblia ƒo nu tsoe zi geɖe la dzi na mí, si nye eƒe “amenuveve.”  (Xlẽ 2 Korintotɔwo 6:1.) Edze abe dɔwɔla siwo wɔ dɔ gaƒoƒo ɖeka ko la medze na ŋkeke blibo ƒe fetu o ene, gake agbletɔa ɖe dɔmenyo si tɔgbi mebɔ o fia wo. Biblia-nyala aɖe gblɔ tso nya si gɔme woɖe be “amenuveve” ŋu be: “Susu vevi si le nya sia mee nye be, enye nunana si ŋu womekpe fu ɖo loo alo dze na o, si nunalaa ŋutɔ tso le eɖokui si na dɔmenyotɔe.”\nYEHOWA ƑE NUNANA FAA LA\n3, 4. Nu ka tae míagblɔ be Yehowa ve amewo katã nu, eye aleke wòwɔe?\n3 Ŋɔŋlɔawo ƒo nu tso “Mawu ƒe amenuveve ƒe nunana faa” ŋu. (Ef. 3:7) Nu ka tae Yehowa na “nunana faa” sia mí, eye aleke wòwɔe? Ne ɖe míewɔna ɖe Yehowa ƒe nudidiwo katã dzi pɛpɛpɛ la, anye ne míedze na eƒe dɔmenyo. Gake míedo kpo nu. Eya tae nunyala Fia Salomo gblɔ be: “Ame dzɔdzɔe aɖeke mele anyigba dzi, si wɔa nu nyui sɔŋ eye mewɔa nu vɔ̃ o.” (Nyagb. 7:20) Apostolo Paulo hã gblɔ be: “[Amewo] katã wɔ nu vɔ̃, eye wometea ŋu ɖoa Mawu ƒe ŋutikɔkɔe la gbɔ o,” azɔ hã “nu vɔ̃ ƒe fetue nye ku.” (Rom. 3:23; 6:23a) Ɛ̃, emae míedze na.\n4 Gake Yehowa lɔ̃ amegbetɔ nuvɔ̃mewo ale gbegbe be wòɖe amenuveve si ɖeke mesɔ kplii o fia wo. Edɔ “eƒe Tenuvi la” ɖo ɖe anyigba dzi wòva ku ɖe mía ta, eye esiae nye amenuvevenunana gãtɔ kekeake. (Yoh. 3:16) Paulo gblɔ le Yesu ŋu be: “Fifia woɖɔ ŋutikɔkɔe kple bubu nɛ esi wòkpe fu heku, ale be to Mawu ƒe amenuveve me la, wòaɖɔ ku kpɔ ɖe amewo katã ta.” (Heb. 2:9) Nyateƒee, “Mawu ƒe amenuvevenunanae nye agbe mavɔ to Kristo Yesu mía Aƒetɔ la dzi.”—Rom. 6:23b.\n5, 6. Nu kae ado tso eme ne (a) nu vɔ̃ le mía dzi ɖum? (b) amenuveve le mía dzi ɖum?\n5 Aleke wòdzɔe be amegbetɔwo nyi nu vɔ̃ kple ku si le fu wɔm mí katã la dome? Biblia gblɔ be: “Ame ɖeka [Adam] ƒe vodada wɔe be ku ɖu fia” ɖe amewo katã dzi. Míenye Adam ƒe dzidzimeviwo, eya ta míekuna. (Rom. 5:12, 14, 17) Gake dzidzɔtɔe la, míate ŋu atiae be nu vɔ̃ mayi edzi aɖu fia, alo akpɔ ŋusẽ, ɖe mía dzi o. Ne míexɔ Kristo ƒe vɔsa dzi se la, míava nɔ Yehowa ƒe amenuveve te. Le mɔ ka nu? “Afi si nu vɔ̃ sɔ gbɔ le la, amenuveve ya sɔa gbɔ geɖe wu. Kple susu ka? Ale be ale si ko nu vɔ̃ kple ku ɖu fiae la, amenuveve hã naɖu fia nenema ke to dzɔdzɔenyenye me hena agbe mavɔ to mía Aƒetɔ Yesu Kristo dzi.”—Rom. 5:20, 21.\n6 Togbɔ be míenye nu vɔ̃ mewo hã la, mele be míaɖe asi le mía ɖokui ŋu nu vɔ̃ nanɔ fia ɖum ɖe mía dzi o. Ne nu vɔ̃ aɖe ɖi ɖe mí la, ele be míaɖe kuku na Yehowa be wòatsɔe ake mí. Paulo xlɔ̃ nu Kristotɔwo be: “Mele be nu vɔ̃ naɖu aƒetɔ ɖe mia dzi o, elabena miele se te o, ke amenuveve tee miele.” (Rom. 6:14) Eya ta ele be míana amenuveve boŋ naɖu fia ɖe mía dzi. Aleke esia aɖe vi na mí? Paulo ɖo eŋu be: “Mawu [ƒe] amenuveve . . . fia mí be míatsri mawumavɔmavɔ̃ kple xexea me nudzodzrowo, eye be míanɔ agbe le ŋuɖɔɖo kple dzɔdzɔenyenye kpakple ɖokuitsɔtsɔ na Mawu me le fifi nuɖoanyi sia me.”—Tito 2:11, 12.\n“MAWU ƑE AMENUVEVE SI WÒÐE FIA LE MƆ VOVOVOWO NU”\n7, 8. Esi wogblɔ be Yehowa ‘ɖe eƒe amenuveve fia le mɔ vovovowo nu’ la, nu kae wòfia? (Kpɔ foto siwo le nyati sia ƒe gɔmedzedze.)\n7 Apostolo Petro ŋlɔ bena: “Nunana ale si nu ame sia ame xɔ le Mawu ƒe amenuveve si wòɖe fia le mɔ vovovowo nui la, mitsɔe subɔ mia nɔewo abe aƒedzikpɔla nyuiwo ene.” (1 Pet. 4:10) Nu kae nya mawo fia? Efia be dodokpɔ ka ke mee míato le agbe me o, Yehowa ate ŋu ado ŋusẽ mí míanɔ te ɖe enu. (1 Pet. 1:6) Mawu ƒe amenuvevenunana aɖe akpɔ míaƒe nɔnɔmea gbɔ kokoko.\n8 Vavãe, Yehowa ɖea eƒe amenuveve fiana le mɔ vovovowo nu. Apostolo Yohanes gblɔ be: “Esi amenuveve kple nyateƒe yɔe fũu ta la, míexɔ amenuveve ɖe amenuveve dzi.” (Yoh. 1:16) Yehowa ƒe amenuveve si wòɖe fia le mɔ vovovowo nu la he yayra gbogbowo vɛ na mí. Wo dometɔ aɖewoe nye kawo?\n9. Aleke Yehowa ƒe amenuveve ɖea vi na mí, eye aleke míada akpe ɖe esia ta?\n9 Yehowa tsɔa míaƒe nu vɔ̃wo kea mí. Le Yehowa ƒe amenuveve ta la, etsɔa míaƒe nu vɔ̃wo kea mí ne míetrɔ dzi me heyi edzi le avu wɔm kple nu vɔ̃ ƒe dzodzrowo. (Xlẽ 1 Yohanes 1:8, 9.) Ele be míada akpe ɖe Mawu ƒe nublanuikpɔkpɔ ta eye esia naʋã mí míakafui. Paulo gblɔ na hati Kristotɔ amesiaminawo be: “[Yehowa ɖe] mí tso viviti ƒe ŋusẽ la me, eye wòkplɔ mí yi Via lɔlɔ̃a ƒe fiaɖuƒe la me, ame si dzi woto ɖe mí to tafe la dzi, si fia be wotsɔ míaƒe nu vɔ̃wo ke mí.” (Kol. 1:13, 14) Yehowa tsɔa míaƒe nu vɔ̃wo kea mí, eye esia ʋu yayra bubu geɖewo ƒe ʋɔtru ɖi na mí.\n10. Nu kae su mía si le Mawu ƒe amenuveve ta?\n10 Míate ŋu anɔ ŋutifafa me kple Mawu. Esi wodzi mí ɖe nu vɔ̃ me ta la, míenye Mawu ƒe futɔwo. Paulo lɔ̃ ɖe esia dzi esi wògblɔ be: “Woto Via ƒe ku dzi dzra mía kple Mawu dome ɖo esime míenye eƒe futɔwo.” (Rom. 5:10) Ale si Yehowa dzra mía kplii dome ɖo alea na míeva le ŋutifafa me kplii. Paulo ɖe eme be Yehowa ƒe amenuvevee ʋu esia ƒe mɔ na mí. Egblɔ be: “Esi wobu mí [Kristo nɔvi amesiaminawo] ame dzɔdzɔewoe azɔ to xɔse me ta la, mina míanɔ ŋutifafa me kple Mawu to mía Aƒetɔ Yesu Kristo dzi. To eya dzi la, mɔ ʋu na mí be amenuveve sia su mía si fifia to xɔse me.” (Rom. 5:1, 2) Yayra gã kae nye esi!\nMɔ aɖewo siwo nu Mawu ɖe eƒe amenuveve fia mí le: Ena mɔnukpɔkpɔ amewo be woase nya nyuia (Kpɔ memama 11)\n11. Aleke amesiaminawo wɔ kplɔ ‘alẽ bubuawo’ va dzɔdzɔenyenyemɔ dzi?\n11 Mawu ate ŋu abu mí ame dzɔdzɔewoe. Mí katã míenye ame madzɔmadzɔwo. Gake nyagblɔɖila Daniel gblɔ be le ŋkeke mamlɛawo me la, “ame siwo si gɔmesese deto le,” siwo nye amesiamina susɔeawo, akplɔ “ame geɖewo [ava] dzɔdzɔenyenyemɔ dzi.” (Xlẽ Daniel 12:3.) Woto gbeƒãɖeɖe kple nufiafia dɔa dzi na ame akpe teƒe akpe geɖe siwo nye ‘alẽ bubuawo’ zu ame dzɔdzɔewo le Yehowa ŋkume. (Yoh. 10:16) Yehowa ƒe amenuvevee esia hã nye. Paulo gblɔ le wo ŋu be: “Nunana faa wònye be woto tafe si Kristo Yesu xe la dzi na ablɔɖe wo, eye wobu wo be wole dzɔdzɔe le [Mawu ƒe] amenuveve me.”—Rom. 3:23, 24.\nEʋu mɔ na mí be míado gbe ɖa na ye (Kpɔ memama 12)\n12. Nu ka tae míagblɔ be gbedodoɖa nye Mawu ƒe amenuvevenunana?\n12 Míate ŋu ate ɖe Mawu ŋu le gbedodoɖa me. Le Yehowa ƒe amenuveve ta la, míate ŋu ado gbe ɖa nɛ faa. Le nyateƒe me la, Paulo yɔ Yehowa ƒe fiazikpuia be “amenuvevezikpui,” eye wòkpe mí be míate ɖe eŋu “aƒo nu faa.” (Heb. 4:16a) Yehowa na mɔnukpɔkpɔ sia mí to Via dzi, “ame si na míeƒoa nu faa alea, eye esi míexɔ edzi se ta la, dzi ɖoa mía ƒo míetena ɖe eŋu” bɔbɔe. (Ef. 3:12) Gbedodoɖa na Yehowa nye eƒe amenuveve ɖeɖe fia wɔnuku aɖe vavã!\nEkpena ɖe mía ŋu le hiahiãgbe (Kpɔ memama 13)\n13. Aleke Mawu vea mía nu le “hiahiãgbe”?\n13 Mawu ate ŋu akpe ɖe mía ŋu le hiãɣi. Paulo gblɔ be míate ɖe Yehowa ŋu ado gbe ɖa nɛ faa, “ale be wòakpɔ nublanui na mí, eye wòave mía nu le hiahiãgbe.” (Heb. 4:16b) ‘Fu vi metsia fu me o,’ eya ta ɣesiaɣi si míege ɖe fukpekpe me la, míate ŋu aƒo koko na Yehowa be wòave mía nu. Togbɔ be míenye nu vɔ̃ mewo hã la, zi geɖe la, etoa hati Kristotɔwo dzi ɖoa míaƒe gbedodoɖawo ŋu, “ale be dzi naɖo mía ƒo bliboe míagblɔ be: ‘Yehowa ye nye nye kpeɖeŋutɔ; nyemavɔ̃ o. Nu kae amegbetɔ ate ŋu awɔm?’”—Heb. 13:6.\n14. Dɔ kae Yehowa ƒe amenuveve wɔna ɖe míaƒe dziwo dzi?\n14 Míekpɔa akɔfafa. Yayra gã bubu si míekpɔna le Yehowa ƒe amenuveve mee nye be, míekpɔa akɔfafa ne míaƒe dzi gbã. (Ps. 51:17) Esi wonɔ Tesalonika Kristotɔwo yome tim vevie la, Paulo ŋlɔ ɖo ɖe wo be: “Mía Aƒetɔ Yesu Kristo ŋutɔ kple Mawu, mía Fofo, ame si lɔ̃ mí, eye wòto eƒe amenuveve me na akɔfafa mavɔ kple mɔkpɔkpɔ nyui mí la, nafa akɔ na miaƒe dziwo, eye wòado ŋusẽ mi.” (2 Tes. 2:16, 17) Efaa akɔ na mí ŋutɔ be míanyae be Yehowa léa be na mí lɔlɔ̃tɔe le eƒe dɔmenyo geɖe la ta!\n15. Mɔkpɔkpɔ kae su mía si le Mawu ƒe amenuveve ta?\n15 Agbe mavɔ ƒe mɔkpɔkpɔ le mía si. Esi míenye nu vɔ̃ wɔlawo ta la, anye ne mɔkpɔkpɔ aɖeke manɔ mía si hafi o. (Xlẽ Psalmo 49:7, 8.) Gake Yehowa na mɔkpɔkpɔ nyui aɖe mí. Yesu do ŋugbe na eyomedzelawo be: “Esiae nye Fofonye ƒe lɔlɔ̃nu be ame sia ame si kpɔa Vi la, eye wòxɔa edzi sena la nakpɔ agbe mavɔ.” (Yoh. 6:40) Ɛ̃, agbe mavɔ mɔkpɔkpɔa nye Mawu ƒe amenuvevenunana gã aɖe. Paulo lɔ̃ ɖe esia dzi hegblɔ be: “Mawu ɖe eƒe amenuveve fia, eye esia hea ɖeɖekpɔkpɔ vɛ na amewo katã ƒomevi.”—Tito 2:11.\nMÈGAWƆ MAWU ƑE NUNANA FAA LA ŊU DƆ YAKAYAKA O\n16. Aleke Kristotɔ gbãtɔ aɖewo wɔ Mawu ƒe amenuvevenunanaa ŋu dɔ le mɔ gbegblẽ nu?\n16 Ele eme be Yehowa ƒe amenuveve he yayra geɖewo vɛ na mí ya, gake mele be míasusui gbeɖe be eɖea mɔ ɖe agbenɔnɔ ƒomevi ɖe sia ɖe ŋu o. Kristotɔ gbãtɔawo dometɔ aɖewo “trɔa mía Mawu ƒe amenuveve la wòzua mɔɖeɖe ɖe ŋukpenanuwɔwɔ dzimesesẽtɔe ŋu.” (Yuda 4) Anɔ eme be Kristotɔ mawɔnuteƒe mawo bui be yewoate ŋu anɔ nu vɔ̃ wɔm faa ahanɔ mɔ kpɔm be Yehowa atsɔe ake yewo. Esi gavɔ̃ɖi wue nye be, wodina be yewoaƒoe ɖe yewo nɔviwo nu ne woawo hã woanɔ agbe baɖa abe yewo ene. Egbea hã, ame sia ame si wɔa nu alea do “vlo amenuvevegbɔgbɔ la.”—Heb. 10:29.\n17. Aleke Petro xlɔ̃ nu mí kple ŋkubiãe?\n17 Egbea, Satana flu Kristotɔ aɖewo wosusui be le Mawu ƒe nublanuikpɔkpɔ ta yewoate ŋu aɖoe awɔ nu vɔ̃ eye woatsɔe ake yewo godoo. Togbɔ be Yehowa lɔ̃na faa tsɔ kea nu vɔ̃ wɔla siwo trɔ dzi me hã la, ekpɔa mɔ be míaʋli sesĩe awɔ avu kple nu vɔ̃ ƒe dzodzrowo. Etsɔ eƒe gbɔgbɔ ʋã Petro wògblɔ be: “Eya ta nɔvi lɔlɔ̃tɔwo, esi mienya nu siawo do ŋgɔ ta la, minɔ ŋudzɔ, be sedzimawɔlawo ƒe vodada nagakplɔ mi atrae kpe ɖe wo ŋu o, ale be miage tso teƒe si mieli ke ɖo la o. Ao, ke boŋ miyi edzi miatsi le mía Aƒetɔ kple mía Ðela Yesu Kristo ƒe amenuveve kple sidzedze la me.”—2 Pet. 3:17, 18.\nMAWU ƑE AMENUVEVE BIA NANEWO TSO MÍA SI\n18. Nu kae Yehowa ƒe amenuvevea bia tso mía si?\n18 Ne míedaa akpe ɖe Yehowa ƒe amenuveve ta la, ke ele be míazã míaƒe amenuvevenunanawo wòaɖe vi na mía haviwo eye míatsɔe ade bubu Mawu ŋu. Aleke míawɔ esiae? Paulo ɖo eŋu be: “Esi wònye nunana vovovowoe le mía si le amenuveve si wona mí nu ta la, . . . ne subɔsubɔdɔe la, mina míanɔ subɔsubɔdɔ sia dzi; alo ame si fiaa nu la, nenɔ eƒe nufiafia la dzi; alo ame si dea dzi ƒo la, nenɔ eƒe dzidede ƒo na ame la dzi; . . . ame si kpɔa nublanui la, nenɔ edzi kple dzidzɔ.” (Rom. 12:6-8) Yehowa ƒe amenuvevea bia tso mía si be míatsɔ dzo ɖe Kristotɔwo ƒe subɔsubɔdɔa ŋu, míafia Biblia amewo, ade dzi ƒo na mía nɔvi Kristotɔwo, eye míatsɔ ake ame sia ame si dze agɔ le mía dzi.\n19. Nu ka mee míadzro le nyati si kplɔ esia ɖo me?\n19 Ne míedaa akpe ɖe lɔlɔ̃ si gbegbe Mawu ɖe fia mí ta la, ke ele be wòaʋã mí míawɔ míaƒe ŋutete katã aɖi “ɖase le Mawu ƒe amenuveve nya nyui la ŋu tsitotsito.” (Dɔw. 20:24) Míadzro dɔdeasi sia me nyuie le nyati si kplɔ esia ɖo me.\n^  (memama 2) Kpɔ “Amenuveve” le “Biblia Me Nya Tɔxɛwo Gɔmeɖeƒe” si le Xexe Yeye Gɔmeɖeɖea me.